Ўзимни осдим, томиримни кесдим, бироқ… - Hidoyat.uz\nАсосий саҳифа Мақолалар Ўзимни осдим, томиримни кесдим, бироқ…\nЧоп этилди Dekabr 11, 2019 Ўзимни осдим, томиримни кесдим, бироқ…da fikr bildirishni o'chirish\nЯшашдан мақсад не?\nҲаёт деганлари бир қарашда енгил ва беташвиш кўринса-да, яшашнинг ҳам ўзига яраша машаққатлари бор. Шекспир қаҳрамони Гамлет айтганидек. “Тирик қолмоқ ё ўлмоқ – шудир масала”.\n“Тирик қолмоқ ё ўлмоқ”. Бу ибора замирда нима маъно бор? Шу саволни ўзингиздан бир сўраб кўринг-чи, нима жавоб топар экансиз. Нега ва нима учун? Сиз нима деб ўйлайсиз ўзи биз бу дунёда ижодкорлармизми ёки назоратчилармизми? Ҳар бир инсоннинг қалбида табиий равишда савол пайдо бўлади: Аллоҳ таоло мени нима учун яратди? Жавоб ҳам мўл. у саволга миллардлаб одамлар ўзларининг дунёқарашидан келиб чиқиб жавоб берадилар. Аммо тўғри жавоб битта…\nУни сиз ҳам биласиз: Аллоҳ таоло бизни Ўзига ибодат қилсин деб яратган. Биз бу гапни кўп эшитамиз, аммо ҳикматини англамаймиз – қулоғимизнинг унисидан кириб бунисидан чиқиб кетаверади.\nЁзда бир воқеа бўлди, кўча шиддатли жазирама эди. Қўлимга боламни кўтариб келаётган эдим. Масжиднинг ёнидан ўтаётиб бир жонсарак бўлиб турган жувонга кўзим тушди, олдида беш ёшлардаги бир болакай ҳам бор. “Меҳмонга ўхшайди”, деб ўйладим. Яқинлашиб борганимда негадир унга салом бердим. Кейин эса:\n– Сингилжон, тинчликми? Бу ерликка ўхшамайсиз? – деб сўрадим.\n– Ваалайкум ассалом, мен Россиянинг ичкарисиданман, шаҳарга бугун келдим, бизни таклиф қилган одам ғойиб бўлди, телефонни ҳам кўтармаяпти. Нима қилишни билмай, ҳайрон бўлиб турибмиз, – деб жавоб қилди у.\nУнинг бу ҳолати мени хавотирга солди. Унинг ўрнига ўзимни қўйиб кўрдим, яна ёш бола билан… даҳшат!\n– Юринг уйга борамиз, бир оз ҳордиқ чиқариб оласиз, ундан кейин эса сиз излаб келган одамни биргаликда топишга ҳаракат қиламиз, – дея уни уйга таклиф қилдим.\nБечора севинганидан кўзлари чақнаб кетди. Унинг юзида қандай жилмайиш пайдо бўлганини кўрганингизда эди. Уни кўриб уйга таклиф қилганимдан ўзим ҳам суюниб кетдим.\nУйга келиб уни ва болакайни меҳмон қилай деб ошхона билан меҳмонхона орасида гўёки учиб юрдим.\n– Ўғлингизнинг оти ким? – деб сўрадим.\n– Аҳмад, – дея кўзларида севинчи порлаб жавоб берди менинг топилдиқ синглим. Ўзининг оти Фотима экан.\nБиз хийла вақт суҳбатлашиб ўтирдик. Фақат намоз вақти кирганда биргаликда намозимизни ўқиб олардик. Ўша вақтдагина суҳбатимиз бўлинар эди. Фотима бундан хурсанд бўлар ва ҳар сафар намозга турганимизда қачондир жамоат бўлиб намоз ўқиши мумкинлиги ҳеч ҳам хаёлига келмаганини гапириб берар эди. Менинг наздимда, бу одатий ҳол эди, аммо унинг шукронасини қилиб қўярдим.\nГаплашиб ўтириб, Фотима менга қўлини кўрсатди, аниқроғи, қўлининг юқори томирини. Мен кўриб қўрқиб кетдим: билагининг ҳамма жойи чандиқ эди!\n– Нима бу?!\n– Мен ҳаётнинг маъносини ана шунақа қилиб излаган эдим, – дея шивирлади Фотима, гўёки кимдандир тортинаётгандек. – Биласизми, бу ерда сизга осон. Доғистон – жаннатмонанд макон. У ёқда, мен яшаётган жойда ёшларнинг ҳаммаси 11 ёшидан бошлаб ботқоққа чўка бошлайди ва нима иш билан шуғулланмаслик керак бўлса, ўша ишларнинг ҳаммаси билан машғул бўлади. У ерда менга ўхшаганлар жуда ҳам кўп. Менинг дўстларим бор эди, яъни биз саккиз киши мактабда дўстлашиб кампания бўлиб олган эдик. Ҳар куни йўлканинг олдида тўпланиб олиб пиво ичардик, сигарет чекардик, ҳар биримизнинг ўз йигитимиз бор эди, ҳозир кулгили эшитилади. одамга. Биз ўшанда 13 ёшда эдик ва аммо нимаики шармандачилик бўлса ҳаммасини қилар эдик. Кунларнинг бирида яқин дугонамнинг йигити сигарет тутуни орасидан овози аранг чиқиб мендан: “Света, ҳаётнинг маъноси нима?” деб сўради.\nСаволни эшитиб ҳамма кулиб юборди, баъзилари менга қўявер дегандек, бош ирғаб қўйди, мен эса ўйланиб қолдим. Орадан йиллар ўтди, мен эса ана шу саволга жавоб топа олмадим. Шундай хулосага келдимки, ҳаётнинг ҳеч қандай маъноси йўқ, менинг ўлимимнинг эса маъноси бор, тамом! Ана шу менинг сўнгги қарорим эди. Ўзимни осдим, ойим дордан тушириб олиб шифохонага олиб борди; дори ичдим, ошқозонимни ювиб олишди; томиримни кесдим, ҳаётга қайтаришди.\nКунларнинг бирида қўшни уйнинг деразасидан қулоғимга бир одамнинг пастгина овозда: “Аллоҳ таоло бизни Ўзига ибодат қилишимиз учун яратди, муҳтарам ака-укалар, опа-сингиллар, ана шу бизнинг ҳаётимизнинг мазмунидир”, дегани эшитилди. Бу гапни эшитиб мени ток ургандек бўлди. елкамдан чумоли ўрмалаб бораётгандек туйилди, мен уввос солдим – шунчаки йиғламадим, уввос солдим! Ана шу менинг туйғуларимни биринчи бошқарув нуқтам бўлди. Орадан вақтлар ўтди, ҳаммаси шу қадар тез юз бердики, мана мени кўриб турганингиздек, қаршингиздаман, муслимаман, алҳамдулиллаҳ, – деди ва худди оғир ишдан сўнг дам олишга ўтиргандек чуқур нафас олди.\n– Мошааллоҳ, Фотима, мошааллоҳ, – дедим. Чунки тилимга бошқа сўз келмади.\nУ – кучли аёл. Мен шундай қила олармидим? Ўрганиб қолган ҳамма нарсалардан воз кечиш… Бу ишлар Аллоҳ тавфиқ бермаса банданинг қўлидан келармиди? Унинг ризоси – ана шу арифметика асоси. Ҳаётдан маъно излаймиз, бироқ унинг шундоққина бурнимизнинг тагида турганини билмаймиз. Ҳолбуки, Аллоҳ таоло: “Мен сизга жон томирингиздан ҳам яқинман”, деб хабар қилиб қўйибди.\nБизга ҳаётдан маъно қидиришга ўрин қолдирмасдан, умримизни Ўзининг нури билан нурафшон, кунларимизнинг ҳар бир дақиқасини мазмунли қилиб қўйган Аллоҳ таолога беадад ҳамду санолар айтиб, ана шу буюк неъматнинг шукронасини қилишга ҳаракат этайлик. Алҳамдулиллаҳи Роббил аъламийн!\nМуаллиф: Фотима НАСИБОВА


Самарқанд ҳокими Олимпия ва Паралимпия ўйинлари совриндорларига уй совға қилди / Olamsport.com\nСамарқанд ҳокими Олимпия ва Паралимпия ўйинлари совриндорларига уй совға қилди\nТеглар : Токио-2020Давлат Бобонов\nСамарқанд шаҳрида Токиода бўлиб ўтган ёзги Олимпия ҳамда Паралимпия ўйинлари ғолиблари ва иштирокчиларини тақдирлаш тадбири бўлиб ўтди.\nУнда вилоят ҳокими Эркинжон Турдимов қатнашиб, барча Олимпиячиларимизни эришилган муваффақият билан қутлаб ўтди.\n“Ҳаммамиз мусобақани катта ҳаяжон ва қизиқиш билан кузатиб бордик. Шуни алоҳида мамнуният билан айтиб ўтмоқчиманки, Олимпия ва Паралимпия ўйинларига йўлланмани қўлга киритиш ва унда иштирок этишнинг ўзи бир шарафдир. Шундай экан, унда иштирок этган барча спортчиларимизга ва уларнинг устоз, мураббийларига алоҳида миннатдорчилик билдираман”, – деди вилоят ҳокими.\nТаъкидлаш жоиз, Самарқанддан Олимпиада ўйинларида 10 нафар, Паралимпия ўйинларида эса 4 нафар спортчилари иштирок этиб, қатор медалларга сазовор бўлишди.\nШунингдек, Олимпия ўйинларида қатнашиш учун лицензияни қўлга киритган спортчиларга Самарқанд шаҳридан бошланғич тўлови тўланган икки хонали уй ҳамда уларнинг мураббийларига 25 миллион сўмдан пул мукофоти берилди.\nЎзбекистон дзюдо федерацияси ва Saber брендидан хайрия ФОТОГАЛЕРЕЯ 0


21.01.2019 11:21 0 2539\nҲуррият — инсон учун энг олий қадрият. Мустақилликка эришган, аммо раият қулликда яшашда давом этган бутун бошли давлатлар узоққа бормай яна ўз эркини бой берганига тарих бир неча бор гувоҳ бўлган. Давлат озод бўлгани билан ҳокимият тепасидагилар давлатнинг асл эгаси бўлмиш раиятга нисбатан қулларга қилинадиган муносабатни ўзгартирмаган. Буюк ишлар халқ номи билан қилинган, аммо буюк жиноятларга ҳам айнан халқ номидан «фатво берилган». Бу ҳақда биз мақоланинг якунида тўхталамиз.\nБугун инсоният тараққиётининг мутлақо янгича даврида яшаяпмиз. Йиллар давомида шаклланган қадриятлар, догмага айланган тушунчалар ўзгариб бормоқда. Бугун ривожланиш чўққисида бўлган давлатлар анъанавий шаблонларга бўйсунмайдиган, ностандарт фикр¬ловчиларга кенг йўл бериш орқали мана шундай тараққиётга эришганини кўриш мумкин. Айни пайтда дунё миллиардерлари ўйхатида Стив Жобс, Марк Цукерберг, Билл Гейтс, Майкл Делл, Амансио Ортега, Франсуа Пино, Ральф Лорен каби шахслар тургани ҳам фикримизни тасдиқлайди. Чунки улар тенгдошлари сингари диплом орқасидан қувишмади, «Гарвард ёки Оксфорд битирувчиси» деган ном учунгина ўқишмади. Ҳамма юрган йўлдан юргилари келмай ўз йўлларини яратишди. Тўғри, бунга минг бир машаққат билан — эришишди. Ана шу машаққатлар уларни шахс сифатида шакллантирди.\nЕр юзида кечаётган жараёнлар таҳлил қилинса, дунёда қонуниятлар ўзгараётганини, тараққиётга эришишнинг янги қадриятлари, янги шартлари — шаклланаётганини кўриш мумкин.\nШавкат Мирзиёев Президент этиб сайланиши биланоқ мамлакатни тараққиётнинг янги босқичига олиб чиқиш учун жамият тафаккурида трансформация зарурлигини кун тартибига олиб чиқди. Чунки ҳар қандай ислоҳотлар ижтимоий ҳаётга татбиқ этилиши, шу юртда яшаётган ҳар бир одамгача етиб бориши учун жамиятнинг тафаккури даражаси муҳим омил саналади.\nПрезидент Шавкат Мирзиёевни халқ меҳрига сазовор қилган ҳаракат, назаримда, муаммоларнинг мавжудлиги қўрқмасдан тан олиниши, сўнгра уларга бирма-бир ечим топилиши бўлди. Аммо шу билангина мақсадга эришиб бўлмасди, албатта. Узоқ манзилни кўзлаб йўлга чиққан одам битта қадам биланоқ маррага етиб бора олмаслигини Президент сиз ва биздан кўра яхши билади. Шу сабабли давлатчиликни мустаҳкамлаш, унинг халқаро майдондаги имижини яхшилаш, энг муҳими, халқпарвар сиёсат юритиш учун навбатдаги қадамлар ташланди.\nШу ўринда бир мулоҳаза. Чорак асрлик мафкуравий-сиёсий турғунликда яшаб ўрганиб қолган аксарият одамлар Мирзиёев ҳокимиятининг илк даврларидаги сиёсий баёнот ва чақириқларни «Ҳа, энди ҳокимият тузилмаларида бир янгилик, яна бир ўзгариш бўларкан-да, бунинг бизга дахли йўқ», дея қабул қилишган эди. Гўёки улар бошқа оламда яшашаяпти-ю, ўзгаришлар умуман бошқа жойда рўй бераётгандек. Таассуфки, халқ бунда ҳақли эди...\nЧунки юқори минбардан туриб ҳар қанча жон койитилмасин, шакл ўзгаргани билан моҳият ўзгармасди. Мамлакат миқёсидаги ислоҳотлар вилоят ва туманлардаги ижтимоий ҳаёт турғунлигини ўзгартирмас эди.\nШу ўринда нозик бир ўзига хос нуқта бор. Бундай ҳолатнинг сабабларидан энг муҳими — ўтган 25 йил давомида сўзда ижро ҳокимияти раҳбари бўлган Бош вазир институти амалда ўз конституцивий функцияларини тўлақонли бажара олмаган. Чунки бунга йўл қўйилмаган. Ижро ҳокимияти раҳбарига ҳукуматнинг иқтисодий сиёсат юритишига бош-қош бўлишига (аслида бу унинг қонуний ҳуқуқи ва мажбурияти) рухсат берилмаган эди.\n2016 — 2018 йиллар давомида давлат бошқаруви тизими, иқтисодий сиёсат, ижтимоий ҳимоя сиёсати каби барча соҳаларда янгича ёндашув жорий этилар экан, қандай муаммолар борлиги юзага чиқди.\nГарчи кўпчилик Ўзбекистонда бошланган ислоҳотларни либерализм дея баҳолаётган бўлса-да, мен бу фикрга унчалик қўшилмайман. Сабаби — Президент Мирзиёев ислоҳотлари, уларни амалга ошириш механизми таҳлил қилинса, у либерализмдан кўра кўпроқ неолиберализм тамойилларига мувофиқлигини кўриш мумкин.\nМана шундай янглиш қараш натижасида ижро ҳокимияти Президент ислоҳотларини ҳаётга жорий этишда ортда қолмоқда, деб ҳисоблайман. Чунки ижро ҳокимияти функционализм тамойиллари асосида фаолият юритмоқда. Ваҳоланки, неолиберализм сиёсатини амалга ошириш учун ижро тизими неофункционализм тамойили асосида ишлаши керак.\nШу ўринда муҳим бир нуқтага эътибор қаратишингизни истардим. Сўнгги икки йил давомидаги Президент ислоҳотлари бир қатор скептик таҳлилчилар томонидан самарасиз ва тартибсиз ислоҳотлар, дея баҳоланди. Уларнинг скептизми Президентнинг 2017 йилдаги парламентга илк Мурожаатномасидан сўнг анча камайиб қолди. Сабаби эса қисқа вақт ичида қўрқмасдан амалга оширилаётган кенг кўламли ислоҳотлар аслида узоқни кўзлаган ягона стратегиянинг таркибий қисми экани аён бўлиб улгурган эди.\nМирзиёевнинг Парламентга 2018 йилдаги Мурожаатномасидан сўнг эса ҳаммаси ойдинлашди. Кўпчилик танқидчилар ўйлаганидек, Президент таваккалига эмас, аниқ стратегик режага кўра иш кўраётгани, яъни 2016 — 2018 йиллар давомидаги ислоҳотлар аслида жамият ва давлат тараққиётнинг янги босқичда трансформацияга ўтиши учун тайёргарлик йиллари бўлгани ойдинлашди. Бу эса Ўзбекистон Президенти стратегик истиқбол режасига эга эканини исботлади. Бу режа кейинги юз йиллик ёки камида эллик йилликни қамраб олганига шубҳа қилмайман. Асосийси, буларнинг барчаси Президент ўзи сайланган муддат учун эмас, давлат раҳбари сифатида ўн йиллар олдинни кўзлаб иш тутаётганини, буюк давлатчилик анъаналари хаёлда эмас, амалда қайта тикланаётганини кўрсатади.\nМавжуд ҳолатимизда эса, маҳалла раислари кўпинча «Нима қилайлик?», дея имдод кутиб, туман ҳокими ўринбосарига ёки туман ҳокимига чиқади. Мазкур ҳолатда у бирон-бир масала бўйича қарор қабул қилишда масъулиятдан қўрқади. Қолаверса, бундай «ўзбошимчалик» ортидан маҳаллий ҳокимият идораларидаги валломатларнинг ғазабига дучор бўлишдан ҳайиқади. Чунки ҳоким ёки унинг ўринбосари улар билан маслаҳатлашмаган, ўзбилармон раисни тазйиқ остида ишдан олдириши ҳеч гап эмас-да.\nШакллантирилган тизимга кўра, бу тарзда ишдан олинган кадр бошқа жойдан ҳам иш топа олмаган. Сабаби «қулоқсиз» дея тамға босилган одамни ҳеч ким ишга олмаган ёки ишга олинишига йўл қўйилмаган. Шунинг учун ҳам бошқарув тизимида ташаббускор ва масъулиятни бўйнига оладиган «қулоқсиз»лардан кўра, ҳамма нарсага хўп дейдиган, шахсий масъулият билан қарор қабул қилмайдиган, ҳамма нарсани сўраб қиладиган, айтилмаса ҳеч иш қилмайдиган «қулоқли» кадрлар қадрланади. Бу — маҳаллий ижро ҳокимияти учун ўз шахсий дахлсизлигини таъминлаш учун, аслида нопрофессионаллигини яшириш учун энг қулай йўл.\nДахлсизлик деганда ҳам халқ, ҳам давлатнинг зарбасига дучор бўлмаслик назарда тутилмоқда. Тасаввур қилинг: маҳалланинг гузарга эҳтиёжи бор. Маҳалла раиси туман ҳокимига пул сўраб чиқади. Туман ҳокими вилоят ҳокимига, вилоят ҳокими — тегишли вазирликка, вазирлик эса, ўз навбатида, Вазирлар Маҳкамасига. Республиканинг бир бурчагидаги маҳалланинг оддий муаммосини ҳал қилиш учун масала Вазирлар Маҳкамасига олиб чиқилиши керак. Бунинг учун қанча вақт ва қоғоз керак?! Асаб-чи?\nМаҳаллага бирор давлат хизматидан текширув келса ёки халқ сўраса, маҳалла раисига ҳам, туман ҳокимига ҳам, вилоят ҳокимига ҳам баҳона тайёр: «Ҳужжатларни тайёрлаб жўнатганмиз, тепадан «Добро» кутяпмиз!».\nБирор одам: «Сени туманга ёки вилоятга ҳоким қилиб қўйган давлат ўша жойнинг муаммосини ҳал қилишга ақли, қарор қабул қилишга журъати етади, деб қўймаганми?» деб айтолмас эди. Маҳаллий бюджетни тасарруф этишда маҳаллий ҳокимиятларнинг умуман ҳаққи бўлмагани ҳам мазкур муаммонинг бош сабабларидан бири бўлганини айтиб ўтиш адолатдан бўлади, назаримда.\nДавлат ва жамиятнинг ижтимоий муносабатларида синергия жараёни бошланди. Президент сўнгги уч юз йилда миллатимизни тарқоқ, хорликка маҳкум этган, қон-қонимизга сингиб кетган «Менга нима, менинг фикрим ҳеч нарсани ҳал қилмайди» каби қарашлардан, бир сўз билан айтганда, ижтимоий бепарволикдан халос этиш учун имкон яратди.\nМақоланинг кириш қисмидаги сўзларимизга яна бир бор эътибор беринг. Сизнингча, кузатувларни нега бундай бошладим? Тарихда ўзини мустақил, деб эълон қилса-да, ўз халқига эркини қайтармаган давлатлар таназзулга учраган, ҳукмрон табақа вакилларининг «Халқ ҳали эркинликка тайёр эмас, шу боис унга ихтиёрни бериб бўлмайди!» каби қарашлари ҳамиша ҳақиқий демократиянинг таназзулига олиб келган.\nКелажакка умид уйғотаётган муждалардан бири шуки, Президент Шавкат Мирзиёев бунинг аксини қилмоқда, нимагаки қўл урмасин, халққа ишонмоқда, унга таянмоқда.\nБугун ҳали маҳаллий ижро ҳокимиятида «Халққа эркинлик бериб бўлмайди, одамларимиз бунга тайёр эмас!» дея ўз тўралигини сақламоқчи бўлиб юрганлар қачон ўзгариши, ўз номидан сиёсат юритилишига кўникиб қолган омма — ҳуқуқнинг масъулият эканини нечоғли тез англаб етиши ҳам маълум эмас. Аммо маълум бўлгани шуки, Шавкат Миромонович миллат лидери сифатида халқ номидан сиёсат юритишга эмас, халқи билан бирга сиёсат юритишга қарор қилди. Шахсий сиёсий хавфсизлигини эмас, халқини ўйламоқда.\nПрезидент одамларимиз одатланиб қолган «Америка кучлими ёки Россиями?» деган саволлар ўрнини «Биз кучли бўлишимиз учун нима қилишимиз керак?!» деган мушоҳадалар эгаллашини истамоқда. Президент ҳар бир ватандошимиз онгида «Ўзбекистонни ривожлантириш учун фуқаро сифатида мен ўз ишимни идеал равишда бажаришим керак!», деган фикр шаклланишини истамоқда.\nПрезидент одамларимиз боқимандалик кайфиятидан қутилишини, ҳар бир ўзбекистонлик «Ҳаётим яхши бўлиши учун ҳаммадан кўра ўзим ҳаракат қилишим, изланишим, ўз устимда кўпроқ ишлашим керак!», деган қараш билан яшашга ўрганишини истаяпти.\nдемократия ислоҳотлар трансформация Ижтимоий синергия жамият тафаккури\nЖамият 12/01, 14:19\nЖамият 28/12, 21:18


20.09.2019 10:46 0 2058\nКунига икки марта тиш тозалаш, кўчадан келгач қўлларни совунлаб ювиш кераклигини болаликдан биламиз. Бироқ шундай гигиена қоидалари борки, улар ҳақида бизга на ота-онамиз, на шифокорлар айтишади. Шунинг учун ҳам ҳар куни ўзимизни парваришлашда хатоларга йўл қўйиб, соғлигимизга, ҳуснимизга путур етказамиз, деб ёзади «RAMBLER».\nДушда юз ювиш\nДуш қабул қилаётганда кўпинча юзимизни тизиллаб оқаётган сувга тутиб ювамиз. Бироқ бу муолажа биз ўйлаганчалик безарар эмас экан. Гап шундаки, иссиқ сув кучли босим билан тушганда майда капиллярларни шикастлайди ва шу тариқа терининг ҳимоя тўсиғини ишдан чиқаради.\nТерни қўл билан артиш\nСпорт билан шуғулланганда ҳар доим ҳам ёнимизда сочиқ ёки нам салфетка бўлмаслиги мумкин. Шу боис кўпинча юзимиздаги терни қўлимиз билан артиб оламиз. Кимнингдир терисига бу ҳеч қандай таъсир ўтказмаслиги мумкин. Аммо кимларнингдир юзида қизариш, ҳуснбузар ва тошмалар пайдо бўлади. Бунга сабаб, қўл терисининг ҳар бир квадрат сантиметр жойида тахминан 1500 та бактерия яшайди. Уларнинг айримлари ҳатто ювгандан кейин ҳам қўлда қолиб кетади.\nЧўткани косметикада қолдириш\nКосметичка — бактериялар кўпайиши учун қулай жой. Килолаб тонал креми, помада ва тенлар остида сақланган чўтка ва спонжа микроблар маконига айланади. Улар овқатдан заҳарланиш, тери ва қон инфекциялари, ҳатто зотилжамни келтириб чиқариши мумкин.\nгигиена инфекция Тери


ahlisunnat.com-Мазҳаб ва мазҳабсизлик-Аҳли қибла ва аҳли суннат бўлиш учун\nАҳли қибла ва аҳли суннат бўлиш учун\nСавол: Бирон гуноҳ қилган мусулмонга кофир дейиладими? Уларга лаънат этиладими?\nЖавоб: Гуноҳ қилган мусулмонга кофир дейилмайди. Чунки аҳли суннат эътиқодига кўра, бир мусулмон гуноҳ қилиш билан кофир бўлмайди. Баъзи бидъат фирқалари гуноҳ қилганларга ва уларнинг фикрларига қўшилмаганларга кофир дейишади. Ҳадиси шарифда “Мўминга кофир деганнинг ўзи кофир бўлади” дейилди. (Бухорий)\nМусулмонман деб, калимаи шаҳодат айтган кишига кофир дейилмайди. Бир жангда калимаи шаҳодат айтган одамни ўлдирган саҳобага Расулуллоҳ жанобимиз “Калимаи шаҳодат айтган одамни нимага ўлдирдинг?” деб сўрадилар. У “Ўлимдан қўрққани учун унинг шаҳодат калимаси фақат тилидан чиқди, қалби билан инкор қилаётган эди” деди. Расулуллоҳ “Қалбини ёриб кўрдингми?” деб уни койидилар.\nШунинг учун мўминга кофир дейишдан, унга лаънат айтишдан тийилиш керак. Чунки ноҳақ қилинган лаънат эгасига қайтиб келади. Ҳадиси шарифда “Қул лаънат этганида, лаънатланган шахс бунга лойиқ бўлмаса, айтган одамнинг ўзига қайтади” деб марҳамат қилинди. (Байҳақий)\nСавол: Аҳли қиблага кофир дейилмайди. 72 бузуқ фирқанинг барчаси аҳли қибладир, яъни ҳаммаси битта қиблага қараб намоз ўқишади. Уларга кофир деган одамнинг ўзи кофир бўлмайдими?\nЖавоб: Ҳа, аҳли қиблага кофир дейилмайди. Аммо асос аҳли қибла деб кимга айтилади? Аҳли қибла сиз айтгандек битта қиблага қараб намоз ўқийдиган киши дегани эмас. Қисқача изоҳлайлик:\n1) Имоми Аъзам ва имоми Шофий "аҳли қибла бўлган одамга кофир дейилмайди", дедилар. Бунинг маъноси: аҳли қибла бўлмиш мўмин бирон бир гуноҳ қилиш билан кофир бўлиб қолмайди, деганидир. Тўғри, 72 фирқанинг жумласи аҳли қибладир. Ижтиҳод қилиниши жоиз бўлган, очиқча билдирилмаган далилларда хатолашишгани учун уларга кофир дейилмайди. Лекин зарурий бўлган, тавотур (қувватли хабар) билан билдирилган, устида ижтиҳод қилиш жоиз бўлмаган масалаларда хатолашган ва буларни инкор қилган киши, қай фирқада бўлишидан қатъий назар, иттифоқ билан кофир бўлади. Чунки буларга ишонмаганлар Расулуллоҳга имон келтирмаган бўлади. Имон деганимиз - Расулуллоҳнинг Аллоҳу таоло тарафидан олиб келган, ишонилиши зарурий илмларга ишониш демакдир. Бундай масалалардан атиги бир донасига ишонмаслик ҳам куфр бўлади. (“Милал-ниҳол” таржимаси)\n2) Етмиш икки бидъат фирқаси мансубларидан баъзилари намоз ва бошқа ибодатларни ҳам адо этиб юришгани ҳолда, мулҳид (диндан чиққан) бўлишган. Динда уламонинг иттифоқи билан ҳукмга боғланган имонга тааллуқли хусуслардан бирига ишонмаган ёки амалга тааллуқли хусуслардан бирини инкор этган одам, ўша заҳоти-ёқ кофир ва муртад бўлгани учун, энди хоҳлаганча “Ла илоҳа иллаллоҳ” деса, ибодатларни қолдирмай бажарса ва гуноҳлардан тийилса ҳам, уларга бундан буён "аҳли қибла" дейилмайди. (Хадиқа)\n3) Зарурий дин илмларидан ёки имон этишни тақозо қиладиган нарсалардан ақалли бир донасига ишонмаган одам “Ла илоҳа иллаллоҳ, Муҳаммадун Расулуллоҳ” деса ҳам кофир бўлади. (Радд-ул мухтор)\n4) Аҳли суннат бўлган мусулмонларнинг бир қисми Жаҳаннамга умуман кирмайди. Улардан фақат ёмон иш қилганларгина Жаҳаннамга киради. Етмиш икки бидъат фирқаси аҳли қибла ҳисоблангани учун уларга кофир дейилмайди. Лекин уларнинг динда ишониш зарур бўлган нарсаларга ишонмаганлари кофир бўлади. (Мактуботи Раббоний, 2/67, 3/38)\n5) Машҳур бир фарзни инкор қилган киши намоз ўқиса ҳам кофир бўлади. (Бариқа)\n6) Намозхонларнинг барчасига бирдай аҳли қибла дейилмайди. Бир ҳадиси шарифда “Ёлғон гапирган, ваъдасида турмаган ва омонатга хиёнат қилган одам мусулмон эканлигини айтса ҳам, намоз ўқиб, рўза тутса ҳам мунофиқдир” дейилган. (Бухорий) (Бу ердаги одам, ибодатларини Аллоҳ ризосини кўзлаб эмас, халққа кўз-кўз қилиш учун ва аслида қалбан бунга ишониб туриб қилмагани туфайли мунофиқ бўлмоқда. Йўқса, катта гуноҳ қилиш билан одам кофир бўлиб қолмайди.)\n7) Имоннинг олти шартидан бирига ишонмаган одам намозга бардавом бўлса ҳам кофир ҳисобланади.(Ашиъат-ул-ламаот)\n“Ҳаромлардан тийилиб, ихлос билан ла илоҳа иллаллоҳ деган киши жаннатга киради” ҳадиси шарифидаги “ихлос билан” ифодаси ҳақида Расули акрам жанобимиз “айтувчисини ҳаромлардан асрай олишидир” деб марҳамат қилдилар. (Табароний)\nҲаромлардан тийилмаган мўминнинг имонини сақлаб қолиши қийинлашади. Агар имонини муҳофаза қила олмаса, абадий Жаҳаннамда қолади.\nСавол: “Кунда беш марта Каъбага қараб намозда калимаи шаҳодатни айтган инсонлар куфрга тушиб, ўша куфрларига тавба қилишмаса ҳам, куфрда қолиб кетишмайди” деганлар пайдо бўляпти. Бу нотўғри эмасми?\nЖавоб: Ҳа, бу гап аҳли суннат эътиқодига хилоф. Имоми Аъзам ҳазратлари “Куфрдан тавба қилиш учун фақат калимаи шаҳодатни айтиш кифоя эмас. Куфрга сабаб бўлган нарсадан ҳам тавба қилиш керак. Ўша нарсадан тавба қилиб тийилмаса, намоз ўқиса ҳам кофирдир” деб айтганлар.\nСавол: Дунёда турли-туман гуруҳлар бор. Ҳар бир гуруҳ ўзлари ҳақда “Аҳли суннат бизмиз” дейишади. Бирон бир гуруҳнинг ҳақиқатан аҳли суннат ёки аҳли суннат эмаслиги қандай билиш мумкин?\nЖавоб: Билиш жуда осон. Чунки аҳли суннат эътиқоди маълум ва аниқ. Буларга ишонганлар аҳли суннат, ишонмаганлар бидъат аҳли ёки кофир бўлади. Аҳли суннат эътиқодидаги муҳим жиҳатлардан баъзилари қуйидагилар:\n1) Амантудаги олти асосга ишонмоқ. (Яхши-ёмоннинг, ҳамма нарсанинг Аллоҳу таолодан эканлигига ишонмоқ. Инсонда иродаи жузия бор, қилган гуноҳларига жавобгар.)\n2) Амал имондан бир жуз (бўлак) эмас. Яъни ибодатни тарк этган ёки гуноҳ қилган мўминга кофир дейилмайди. (Ваҳҳобийлар “Амал имоннинг парчасидир, намоз ўқимаган ёки гуноҳ қилган одам кофир бўлади” дейишади.)\n3) Имон кўпайиб, камаймайди. (Порлоқлиги, нури жиҳатидан ортиши ва камайиши мумкин.)\n4) Қуръони карим махлуқ эмас.\n5) Аллоҳ макондан муназзаҳдир. (Ваҳҳобийлар “Аллоҳ кўкда ёки Аршда” дейишади. Бу эса, куфр.)\n6) Аҳли қиблага кофир дейилмайди. (Ваҳҳобийлар ўзларидан бошқа барча мусулмонларни кофир дейишади.)\n7) Қабр саволи ва қабр азоби ҳақ.\n8) Ғайбни ёлғиз Аллоҳ билади. Хоҳласа, авлиё ва анбиёга ҳам билдиради.\n9) Авлиёнинг каромати ҳақ.\n10) Асҳоби киромнинг барчаси Жаннатидир. (Рофизийлар “Беш саҳобадан бўлак барчаси кофир” дейишади. Ҳолбуки Қуръонда барчаси Жаннати дейилади.) (Хадид, 10)\n11) Абу Бакр Сиддиқ Асҳоби киромнинг энг устунидир.\n12) Меърож ҳодисаси руҳ ва бадан билан бирга амалга ошган.\n13) Ўлдирилган ва ўз жонига қасд қилганлар ўз ажали билан ўлган бўлади.\n14) Пайғамбарлардан ҳечқачон гуноҳ содир бўлмайди.\n15) Ҳозирги даврда мутлақо мавжуд тўрт ҳақ мазҳабдан бирида бўлиш шарт.\n16) Пайғамбарларнинг биринчиси Одам алайҳиссалом, сўнггиси Муҳаммад (саллаллоҳу алайҳи васаллам)дир. (Ваҳҳобийлар ҳазрати Одамнинг, ҳазрати Шитнинг, ҳазрати Идриснинг пайғамбар эканлигини инкор этишади. Илк пайғамбар ҳазрати Нуҳ дейишади. Ўз дин пешволарига расул (пайғамбар) дейдиган баъзи гуруҳлар ҳам “Набий келмайди, лекин расул келади” деб эътиқод қилишади. Шунинг учун ҳам Расулман деган бузуқлар пайдо бўлмоқда.)\n17) Шафоатга, сиротга, ҳисобга ва тарозга ишониш керак.\n18) Руҳ ўлмайди. Кофир ва мусулмон ўликларнинг руҳлари эшитади.\n19) Қабр зиёрати жоиздир. Истиғоса, яъни Анбиё ва авлиёнинг қабрига бориб, уларнинг ҳурматига дуо этиш ва улардан ёрдам сўраш жоиздир. (Ваҳҳобийлар эса бунга ширк дейишади. Шу сабабла суннийларга ва шиаларга мушрик, яъни кофир дейишади.)\n20) Қиёмат аломатларидан бўлган Дажжол, Даббат-ул-арз, ҳазрати Маҳдининг келишига, ҳазрати Исонинг кўкдан тушишига, қуёшнинг ғарбдан чиқишига ва билдирилган бошқа қиёмат аломатларига ишониш керак.\nИмоми Аъзам ҳазратлари “Қиёмат аломатларига изоҳсиз ва шубҳасиз ишониш керак” деб буюради.\nБир ҳадиси шарифда “Қуёш ғарбдан чиқмагунча қиёмат бўлмайди. Шунда ҳамма имон келтиради, аммо бу имонлари фойда бермайди” дейилади. (Бухорий, Муслим)\nҚуёшнинг ғарбдан чиқишини “Европа мусулмон бўлади” деб тавил қилиш имоми Аъзамнинг сўзларига хилофдир. Расулуллоҳ имонга тааллуқли масалаларда хоҳлаганча шарҳланаверадигандай, эгилиб-букиладигандай топишмоқ қабилида ҳадислар айтиши мумкинми? "Аслида Салот дегани - дуо қилиш демакдир, ҳозиргилар ўйлагандек намоз деган нарса динда йўқ” дейдиган тоифалар ҳам пайдо бўлгана. Агар динимиздаги ҳар бир ифода ва ибора ўзбошимча шарҳланадиган ва тавил қиилинадиган бўлса, унда дин деган нарсанинг ўзи қолмайди. Бутун Европа аҳолиси мусулмон бўлса, буни кўриб имонга келганларнинг имонлари нима учун ўзларига фойда бермайди? Қуёшнинг ғарбдан чиқиши илмий жиҳатдан ҳам мумкин. Динсизлар эътироз қилмасин, айбламасин, деб оят ва ҳадисларни мажбуран тавил қилиш ҳожат эмас. Аллоҳу таоло ер куррасини ҳозирги орбитасидан чиқариб, бошқа орбитага қўйишга қодир эмасми? Айланиш йўналиши ўзгаргач, қуёш ғарбдан чиқадиган бўлади.\n21) Охиратда Аллоҳу таоло кўринади.\n22) Кофирлар Жаҳаннамда абадий қолишади ва азоблари енгиллашмайди, ҳатто борган сайин ортади.\n23) Маҳси устига масҳ тортиш жоиз.\n24) Султонга, ҳукуматга исён қилиш жоиз эмас.\n(Бу маълумотлар “Фиқҳи акбар”, “Нуҳбат-ул-лаоли”, “Р.Носиҳин”, “Мактуботи Раббоний”, “Ф.Фавоид” китобларидан олинган.)


Россия Украинада АҚШ нисбатан 20 йил ичида йоқотганидан кўпроқ аскарини йўқотди - ОАВ\nАҚШдан 20 йил ичида йоқотганидан кўра Россия Украинада кўпроқ аскарини йўқотди – NYT\n17 Mart 16:19 Жаҳон\nАРМИЯ АҚШ жанговар тайёргарлик йўқотишлар РАЗВЕДКА РОССИЯ УКРАИНА\nАтиги уч ҳафталик жангларда тўпланган “ҳайратланарли” йўқотишлар Россия ҳарбий бўлинмаларининг жанговар қобилиятига жиддий таъсир кўрсатмоқда, деб ёзади Times.\nУкраинадаги уч ҳафталик уруш давомида Россия етти мингдан ортиқ аскарини йўқотди. Бу ҳақда The New York Times газетаси АҚШ разведкаси маълумотларига таяниб хабар берди.\nҚайд этилишича, бу рақам Ироқ ва Афғонистонда 20 йил ичида ҳалок бўлган америкалик аскарларнинг умумий сонидан ошади.\nАҚШ расмийларига кўра, уч ҳафталик жангларда тўпланган «ҳайратланарли» йўқотишлар Россия бўлинмаларининг жанговар қобилиятига жиддий таъсир кўрсатмоқда.\nАфғонистонда яна икки киши судсиз ва терговсиз қатл қилинди\nПентагоннинг фикрича, 10 фоизлик қурбонлар, жумладан, ҳалок бўлганлар ва ярадорлар бўлинмани ҳарбий вазифаларни бажара олмайди.\nУкраинадаги урушда 150 000 дан ортиқ рус қўшинлари иштирок этаётган бўлса, россиялик йўқотишлар, жумладан, тахминан 14,000 дан 21,000 гача ярадорлар бу даражага яқин.\nБундан ташқари, рус армияси жангда камида учта генерални йўқотди.\nПентагон расмийларининг фикрича, урушда ҳалок бўлганлар сони ортиб бораётгани россиялик аскарларнинг жангни давом эттириш истагига салбий таъсир кўрсатиши мумкин. Америка разведкаси маълумотларига кўра, рус қўшинларининг руҳий ҳолати кескин пасайиб кетган ва ҳарбийлар «техникасини ташлаб, ўрмонга кириб бориши» ҳақида далиллар мавжуд.\nTikTok 2021-йилда энг кўп ташриф буюрилган доменга айланди\nРоссия ва Беларус дипломатларига Европарламентга кириш тақиқланди


Полициячилар ўқидан кўр бўлиб қолганлар фототарихи\n15:13 / 21.12.2016\nҲиндистонлик аскарларга 2010 йилда норозилик намойиши иштирокчиларига сочма ўқлардан фойдаланган ҳолда ўт очиш рухсат берилди. Уларни белдан пастки қисмни аниқ мўлжалга олишга ўргатишади, бироқ ғазабланган оломон қаршисида тегишли йўриқларни унутиб қўйиш табиий ҳол. Норозилик намойиши иштирокчиларининг юзига қараб отилган сочма ўқлар юзлаб кишиларни кўриш қобилиятидан мосуво қилди. Associated Press мухбири Бернат Арманге Кашмирдаги норозилик акцияларини бостиришда жабрланган Ҳиндистон фуқаролари тарихини бир жойга жамлади.\nИнша Муштак Малик\nҲиндистондан озод бўлиш учун курашаётган Кашмир сепаратчиларининг етакчиси Бурҳон Вани 2016 йилнинг июлида ҳалок бўлди. Минтақада кўплаб норозилик намойишлари авж олди. Улардан бири Инша Муштак Малик истиқомат қилувчи уйлардан бирига яқин ерда ўтказилган. Аскарлар кишиларни тарқатишга ҳаракат қилишганда, улар уйнинг деразалари ёнида бўлишган. Ҳеч қандай айби бўлмаган қизнинг юзига юзлаб сочма ўқ тегди. У беш ойдан сўнг ҳар икки кўзидан айрилган.\nМосир Фаёз Мир\nҲиндистон ҳукумати маълумотларига кўра, сўнгги беш ой давомида Кашмирнинг олти мингдан ортиқ фуқароси сочма ўқдан жароҳатланган. Юзлаб инсонлар кўриш қобилиятидан айрилди. Ўн олти ёшли Мосир Фаёз Мир Бурҳон Ванининг ўлимидан кейин юз берган норозилик намойишида жароҳатланган. У қисман кўр бўлиб қолди ҳамда қора кўзойнакларни тақиб юришга мажбур. Бу жароҳатланган кўзларни ёрқин нур ҳамда чангдан асраш мақсадида қилинади.\nЖавод Ах-Дар кашмирдаги қишлоқлардан бирида ташкил этилган норозилик акциясида иштирок этди. Ҳиндистонлик аскарнинг отган ўқи унинг ҳар икки кўзини жароҳатлаган. Amnesty International ва бошқа ҳуқуқ ҳимояси билан шуғулланувчи халқаро ташкилотлар сочма ўқлардан норозилик намойиши иштирокчиларини тарқатиб юбориш мақсадида фойдаланишни тўхтатишга чақирмоқда.\nЎттиз ёшли фотожурналист Зуҳайб Мақбул сепаратчилар акциясини суратга олиш жараёнида чап кўзидан жароҳат олди. У ўзига қарата ўқ узган аскарни пайқаб қолди ҳамда унга фотоаппаратни кўрсатган. Бироқ аскар барибир унга қарата ўт очган. «Мен ундан буни нимага қилганини сўрамоқчи эдим», - дейди Мақбул.\nДониш Ражаб Жот\nКашмирдаги Сринагар шаҳрида яшовчи 24 ёшли фуқаро – норозилик намойишчиларини тарқатишда қўлланган шундай “услуб” қурбонига айланган яна бир шахсдир. «Менинг чап кўзим бутунлай жароҳатланган, ўнг кўзим билан эса қандайдир шарпаларни фарқлайман, холос», - дейди Дониш Ражаб Жот.\nФирдавс Аҳмос Дор\n25 ёшли Фирдавс Аҳмос Дорнинг оиласи унинг ишлаб топган пули эвазига яшарди. Ҳиндистон ҳукуматининг намойишчиларни тарқатиш мақсадидаги ҳаракатлари сабаб эркак сочма ўқдан жароҳат олди ва бутунлай кўр бўлиб қолди. «Мен кексайиб қолган ота-онам, ака-ука ва опа-сингилларим ҳақида қайғуришим керак эди. Бироқ энди улар менинг аҳволимдан ғайғуда», - дейди у.\nАмир Ашраф Хажом\n25 ёшли Амир Ашраф Хажом олти йил аввал ўнг кўзидан айрилган. Уни ҳиндистонлик аскар сочма ўқ ёрдамида яралаган.\nСуҳайл Аҳмад Мир\nЎн етти ёшли Суҳайл Аҳмад Мир кашмир сепаратчиларининг етакчиси ҳалок бўлганидан сўнг ташкил этилган норозилик намойишларида жароҳат олди. Сочма ўқ унинг чап кўзини бутунлай йўқ қилиб юборган ҳамда юзига кўплаб жароҳатларни етказди. «Менинг ҳаётимни издан чиқаришди. Мен энди нима қиламан?», - дейди йигит.\nҲинд аскарининг ўқи Файзал Аҳмадни чап кўзидан айирган.\nТанвир ҳам сочма ўқ туфайли ўнг кўзидан айрилган. «Аввал мен ўз оиламни боқардим, энди эса ўзимни худди мурдадек ҳис қилмоқдаман», - дейди у.\nАмир Кабир Бей\nАмир Кабир Бей олти йил аввал сочма ўқ туфайли кўриш қобилиятини йўқотган.\nфототарихи кўр бўлиб қолганлар


Бaрaк Обaмa Aфғонистон президентлигигa номзодларни вазминликка чақирди\n16 январ 2021, Тошкент вақти: 04:10\nAфғонистон президентлигигa номзодлар Aбдуллa Aбдуллa (чапда) ва Aшрaф Ғaний.\nAҚШ президенти Бaрaк Обaмa 8 июль куни Aфғонистон президентлигигa номзод Aшрaф Ғaний билaн телефон орқaли суҳбaт қурди.\nОқ Уй мaълумотигa кўрa, суҳбaт дaвомидa президент Обама AҚШ ҳукумати Aфғонистон президентлиги сaйловлaри пaйтидa содир этилгaн қонунбузaрликлaр тўғрисидaги бaрчa иддaолaрни диққaт билaн текширилиши тaрaфдори экaнини билдирди.\nОбaмa бир кун aввaл Ғaнийнинг сиёсий рaқиби Aбдуллa Aбдуллa билaн ҳaм телефон орқaли боғлaниб, сaйлов жaрaёни якунигa етмaсдaн ғолибликни иддaо қилмaсликкa чaқиргaн.\n14 июндa ўтгaн сaйловлaрнинг иккинчи босқичидa, дaстлaбки нaтижaлaргa қaрaгaндa, Ғaний бир миллион овозгa олдиндa бормоқдa.\nAбдуллa эсa рaқибини овоз бериш нaтижaлaрини соҳтaлaштиргaнликдa aйблaган.\nОқ Уй бaёнотидa президент Обaмa номзодлaрни вaзминликкa чaқириб, миллий бирликкa зaрaр еткизмaйдигaн ечимлaрни излaш зaрурлигини таъкидлагани айтилади.\nШунингдек, президент “зўрaвонлик ёки кониституцияга зид” чорaлaр қўллaнилсa AҚШ Aфғонистонгa кўрсaтaётгaн ёрдaмини тўхтaтишидaн огоҳлaнтирди.


11.10.2019 й. Исломда ватанпарварлик тушунчаси — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nМуҳтарам жамоат! Маълумки, инсонга берилган энг бебаҳо неъматлардан бири – ўз Ватанида яшашдир. Чунки Ватан унинг киндик қони тўкилган, гўдаклик чоғи ўтган, илк қадамларини қўйган, ёшлик, кексалик даврларини сурадиган, хотиралари муҳрланган, ота-боболарининг юрти, фарзанду набиралари улғайган заминдир! Аллоҳ таоло ҳар бир инсонга ватанни севиш ва унга муҳаббат қўйиш табиатини ато этган.\n(Имом-хатиблар мавъизанинг мана шу жойида ўз сўзи билан жонли тарзда “Ватан” тушунчаси, Ўзбекистон диёри, ўз ҳудуди ҳақида гапириб берадилар…).\nИсломда ватанга муҳаббат бу – туғилиб ўсган юртига нисбатан эъзоздан иборатдир! Демак, мусулмон киши ватанини севади! Унинг иқболи учун ҳаракат қилади, уни ҳимоя қилади, хурсанд бўлса – хурсанд, хафалик етса – қайғуради. Инсон “Ватан менга нима берди?” деб эмас, балки “мен Ватанимга нима қилдим?” деган олий туйғу билан яшамоғи лозим.\nяъни: “(Эй Макка) сендан кўра менга севимлироқ ва суюклироқ шаҳар йўқ! Агар қавмим мени сендан чиқармаганида, асло сендан бошқа жойни макон тутмасдим” (Имом Термизий ривояти).\nяъни: “(Эй, Муҳаммад!) Албатта, Сизга (ушбу) Қуръонни фарз қилган зот, шак-шубҳасиз, Сизни қайтиш жойига (Маккага) қайтарувчидир…” (Қасос сураси 85-оят).\nШундан кейин Пайғамбаримиз саллаллоҳу алайҳи васаллам хотиржам сафарларини давом эттирдилар.\nВатаннинг ҳаққига дуо қилиш. Чунки пайғамбарлар ўз ватанлари ҳаққига дуо қилганлар. Масалан, “Пайғамбарларнинг отаси” Иброҳим халилуллоҳ ўз ватанлари бўлмиш Маккаи мукаррамa ҳақига Қуръони каримда дуо қилганлари баён қилинган:\nяъни: “Эсланг, Иброҳим: “Эй, Раббим, буни (Маккани) тинчлик шаҳри қилгин ва унинг аҳолисидан Аллоҳга ва охират кунига ишонувчиларига (турли) мевалардан ризқ қилиб бергин!”, – деганида, Аллоҳ: “(Улардан) кофир бўлганларини эса, бироз ризқлантириб, сўнгра дўзах азобига мубтало этурман. Бу ўта ёмон оқибатдир”, – деди” (Бақара сураси 126-оят).\n«اللَّهُمَّ حَبِّبْ إلَيْنَا المَدِينَةَ كَحُبِّنَا مَكَّةَ أوْ أشَدَّ، اللَّهُمَّ بَارِكْ لَنَا في صَاعِنَا وفي مُدِّنَا…»\nяъни: “Эй Аллоҳ! Мадинани бизга Маккани суйганимиздек ёки унданда зиёдароқ суюкли қилгин! Ва уни тошу тарозусига – соъу муддига баракот бергин!” (Имом Бухорий ва Имом Муслим ривояти).\nМана пайғамбар алайҳиссаломлар яшаб турган юртларига тинчлик ва ризқ сўрадилар. Зеро бу икки неъмат – Ватан фаровонлиги омилларидандир! У иккиси ёки бири топилмаса, бахт саодат йўқолади.\n(Имом-хатиблар мавъизанинг мана шу жойида Ватанимиз (айниқса кичик Ватан – оиламиз) ҳаққига қандай дуо қилиш керак эканлигини ўз сўзлари билан жонли тарзда тушунтириб берадилар…).\nяъни: “У (Аллоҳ) сизларни ердан пайдо қилиб, сизларни уни обод этувчи этди” (Ҳуд сураси 61-оят). Демак, инсон ер юзини, хусусан яшаб турган юртини, ўз Ватанини обод қилиши – унинг бурчи ҳисобланади.\nяъни: “Қиёмат қоим бўлиб қолса-ю, бирингизнинг қўлида кўчат бўлса, у қоим бўлгунича экишга улгурса, экиб қўйсин” (Имом Бухорий ривояти).\nҲадиси шарифда инсон ўз ҳаётининг охирги лаҳзасини ҳам ғанимат билиб, яшаб турган жойини обод қилиш, уни гуллаб-яшнатишга тарғиб қилинмоқда.\n(Имом-хатиблар мавъизанинг мана шу жойида ўз ҳудудларидаги ободончилик ва бунёдкорлик ишларидан жонли мисоллар келтирадилар…).\nВатанда фасод ва бузғунчилик ишлари билан машғул бўлмаслик. Бу ҳақда Қуръони каримда шундай марҳамат қилинади:\nҲар бир шахс ўзи яшаб турган жойини ардоқлаб, уни ҳимоя қилиши – ўз жони, моли, ота-онаси ва фарзандларини ҳимоя қилиш ҳисобланади. Бу иш улкан савоб экани ҳақида Пайғамбаримиз саллаллоҳу алайҳи васаллам шундай деганлар:\n» مَنْ قُتِلَ دُونَ مَالِهِ فَهُوَ شَهِيدٌ وَمَنْ قُتِلَ دُونَ نَفْسِهِ فَهُوَ شَهِيدٌ وَمَنْ قُتِلَ دُونَ دِينِهِ فَهُوَ شَهِيدٌ وَمَنْ قُتِلَ دُونَ أَهْلِهِ فَهُوَ شَهِيدٌ»\nяъни: “Моли, жони, дини ва аҳли аёлини ҳимоя қилиш йўлида ҳалок бўлган киши шаҳидлик мақомини топади” (Имом Термизий ривояти).\nКиши ватанига хиёнат қилиши, ундаги ота-онаси, фарзандлари ва халқининг қадрига етмаслиги, уларни ўйламасдан ватанга қарши қурол кўтариши – исломдаги энг оғир гуноҳ ва жуда катта жиноятдир!\nВатанни севишимизга бир қанча сабаблар бор. Жумладан, Аллоҳ таоло тақдиримизни шу ерга битди. Шу ватанда туғилиб ўсдик, тарбия топдик. Бу ватанда энг севимли қариндошларимиз, яқинларимиз яшашади. Бунинг устига бу заминни сон-саноқсиз улуғ зотлар, Аллоҳнинг дўстлари ватан тутишган.\nАфсуски, айрим Ватан қадрига етмаган кимсалар, гўёки “ҳижрат қилиш фарз” деган сохта даъвони қилиб, оиласи бағрида тинч, осуда ҳаёт кечираётган мусулмонларни ўзга юртларга чиқиб кетишга даъват қилмоқда. Аммо бугунги кунда турли сиёсий кучларнинг қўлида қўғирчоқ бўлган айрим ватангадолар дунёнинг нотинчлик ҳукм сурган ва ўзлари қўним топган минтақаларига таассубга берилган шахсларни бир жойга жамлаш ва шу орқали хомийларининг режалаштирилган сиёсий мақсадлари йўлида ҳаракатланишмоқда. Хусусан, улар илм-маърифатдан йироқ, жоҳил кимсаларни ўз атрофларига тўплашга интилиб, ислом диёри бўлган, азон айтиладиган, жума ва ҳайит намозлари бемалол ўқиладиган, хуллас, исломнинг беш арконлари эмин-эркин адо этилиб, мусулмончилик амалда бўлган ва ўзлари тинчлик-хотиржамликда ҳаёт кечираётган ватанларини тарк этишга тарғиб қилинмоқдалар.\nЎз юртини ташлаб, ўзга юртларда сарсон-саргардон бўлиш айни ислом таълимотига зид ишдир. Ал-Фокиҳий ўзининг “Макка хабарлари” асарида ёзишича, Ибн Аббос разияллоҳу анҳу ухлаётганида ёстиғи тагидаги ҳамёни ўғирланади. Ўғри ушланиб, Пайғамбаримиз саллаллоҳу алайҳи васаллам олдиларига олиб борилганида, у ўз қилмишини ушбу маблағ эвазига ҳижрат қилмоқчи эканлиги билан оқламоқчи бўлади. Расулуллоҳ саллаллоҳу алайҳи васаллам эса, унинг содир этган ишини қоралаб, Маккага қайтишини ва ўз шаҳрида яшашини буюриб, “ҳижрат тўхтатилди!”, – дея таъкидлайдилар.\nКишининг ўз юртига меҳр-муҳаббатли бўлишига тарғиб қилиб, Имом Муҳаммад Ғаззолий раҳматуллоҳи алайҳи шундай деганлар: “Инсон ўз туғилиб ўсган ерини ва ундаги нарсаларни, гарчи у жой одам яшамайдиган саҳро бўлса ҳам, яхши кўради. Ватанга бўлган муҳаббат – инсон қалбидаги туғма табиатдир. Бу нарса инсонни ватанида бўлганида хотиржам, мусофирликда соғинадиган, унга ҳужум қилинганда ҳимоя қиладиган, ҳурматсизлик қилинганда ғазабланадиган қилиб қўяди”.\nАбу Амр ибн Ало раҳматуллоҳи алайҳ: “Кишининг вафодорлиги унинг ўз ватани учун қайғуришидан, яқинларини соғинишидан ва умрининг зое кетказган лаҳзаларига ўкиниб яшашидан билинади”, – деганлар.\n(Имом-хатиблар мавъизанинг мана шу жойида ҳазрат Навоий, Бобур ва бошқа юртимиз мутафаккирларининг Ватан тўғрисидаги ҳикматли сўзларидан мисоллар келтирадилар…).\nВатандаги тинчликнинг қадрига етиш ҳақида спорт соҳасидаги раҳбарлардан бири яқинда бўлиб ўтган бир воқеани сўзлаб берди:\nШундай экан, ҳар биримиз ўз ватанимизга бўлган муҳаббатимизни янада ошириб, тинчлигини қадрига етиб, уни ободлиги ва ривожланиши йўлида ўз ҳиссамизни қўшиб, кундан-кунга кўпайиб бораётган ислоҳот ва ютуқларига шукр қилиб, ҳар хил ёвуз ниятдаги кимсалардан уни кўз қорачиғимиздек асраб-авайлаб, Ватан равнақи йўлида хизмат қилаётган шахсларнинг ҳаққига дуолар қилиб, ибодатларимизни ўз вақтида бажариб умргузаронлик қилишимиз мақсадга мувофиқдир.\nАллоҳ таоло азиз ва мўътабар Ватанимизни бунданда фаровон ва осмонини мусаффо қилиб, халқимизни тинч ва осуда айлаб, икки дунё саодатига мушарраф айласин! Омин!\nМуҳтарам имом-домла! Келгуси жума маърузаси “ИЖТИМОИЙ ТАРМОҚЛАРНИНГ ХАТАРИ” мавзусида бўлади.\nМуҳтарам имом-домла! Ўзбекистон Республикаси давлат солиқ қўмитасининг Ўзбекистон мусулмонлари идорасига қилган мурожаатига биноан, жисмоний шахсларнинг мол-мулк ва ер солиқлари бўйича белгилаган тўлов муддати 15 октябрга қадар тўланиши шарт. Ушбу вақтга оз қолганлигини инобатга олган ҳолда жамоатга мол-мулк ва ер солиқлари ҳамда бошқа коммунал тўловларни ҳам ўз вақтида тўлашлари бўйича эслатма беришингизни, шунингдек, кунлар совиб бориши натижасида аҳолининг табиий газдан фойдаланиши ортиб бориши сабабли куз-қиш мавсумини талофатсиз ўтказиш мақсадида газдан тўғри фойдаланиш ва газ туфайли заҳарланишдан эҳтиёт бўлиш чора-тадбирлари ҳақида эслатиб ўтишингизни сўраймиз.


Қайси вақтларда жинсий алоқага киришиш мумкин эмас? | DNK.UZ\nҚорин овқатга тўла бўла туриб алоқа қилмаслик керак, чунки бу ҳазмга тўсқинлик қилиб, тўлиқлик устига ҳаракат қилишдан келиб чиқадиган касалликларга тез ва оғир таъсир қилиб учратади. Агар бу ҳол бирор кишида юз бериб қолса, овқат меъдада ўрнашсин ва у сузиб юрмаслиги учун алоқадан кейин бир озгина ҳаракатда бўлиб,кейин мумкин қадар купроқ ухласин.\nОч қоринга ҳам алоқа қилмаслик керак,чунки бу янада зарарлироқ, табиатга оғирроқ ва туғма иссиқликни ўлдирувчанроқ бўлиб, эриш ва ингичка оғриқ касаллигини келтириб чиқаради, балки алоқа таом меъдадан пастка туша бошлаб биринчи ва иккинчи ҳазм камолга етгандан кейин учинчи ҳазм ўрталарида бўлиши керак.\nБу учинчи ҳазм турли кишиларда турлича бўлади . «Алоқа , ҳазм ҳар жиҳатдан тугаллангандан кейин бўлиши керак » деган кишиларнинг сўзларига илтифот қилинмасин, чунки бу вақт баданда сингдиришиши бошланиб ва азоларнинг ҳаммасида ҳазм бўлаётган озиқдан қолдиқ бўлиб, меъданинг бўшаган вақти бўлади.\nОдамлар борки, уларда бу хил ҳолатнинг вақти кечанинг аввалига тўғри келади; бу юқорида айтилганларга биноан улар учун алоқага энг мувофиқ вақт бўлади; иккинчи томондан ҳам фойдаси борки, бундан кейин узоқ уйқу бўлиб, қувват қайтиб келади, хотин узоқ вақт ухлаганида бачадонида уруғ жойлашиб қарор топади. Алоқа соғлом ва ҳақиқий истак билан бўлиб, қараш, ўйлаш, қашиш ва қичиш қўзғатган истаклар билан бўлмаслиги керак, балки у истак уруғ кўплиги ва тўлалиги билан қўзғалган бўлиши керак .Булар эрлик қувватининг соғлом бўлишига ёрдам беради.\nМеъда бузилган вақтда шунингдек, қусиш ва ични суриш билан кучли бўшатишдан кейин, хайз ва қонли ич кетишидан кейин ва жисмоний ва нафсоний харакатлардан кейин, сийиш ва ахлат чиқариш чоғида ва томирдан қон олишдан кейин алоқа қилишдан қочиш керак.\nИч кетишининг эскирганига келсак, уни жинсий алоқа моддани қуритиши ва ичакдан бошқа томонга йуналтириши билан қуритади. Иссиқ вақтларда ва иссиқ жойларда алоқадан сақлқниш керак. Эркак киши бадани қизиб ёки совуб турганида алоқадан қочиши керак; бироқ бадан қизиб турганда алоқа қилиш — совуб турганида алоқа қилганидан кўра беҳавотирроқдир; шунингдек, кишининг бадани ҳўл бўлганидан кейин алоқа қилиш -бадан қуруқлигида алоқа қилишдан яхшироқ.\nБола бўладиган ва бола бўлмайдиган уруғ\nМаст киши, қариган киши, бола ва кўп алоқа қилувчи кишиларнинг уруғида бола бўлмайди. Аъзоларига офат етган кишининг уруғидан соғлом бола туғилиши камдан кам бўлади. Олат жуда узун бўлса, уруғнинг ҳаракат қилиш масофаси узоқ бўлиб, у туғма ҳарорати синган ҳолда бачадонга етиб келади, бундай уруғ, кўпинча бола бермайди.\nЯқинда алоқа қилган кишининг белгиси\nУнинг сийдигида бир-бирига чувалашган иплар ва тармоқлар бўлади.\nУшбу мақолани ҳам ўқинг: Эркаклар учун: Ҳомиладор аёл билан қандай муносабатда бўлиш керак?\nЖинсий ҳаёт » Қайси вақтларда жинсий алоқага киришиш мумкин эмас?


БУ ЙИЛ ЎРИК НЕГА ЭРТА ГУЛЛАДИ?\n≡Даромад манбаи 11:09, 23.03.2018 ✔594\nНаврўздан кейин кўчат кўкармайдими?\n«Ҳовлимиздаги уч йиллик ўрик гуллаган. Яқинда уни бошқа жойга кўчириб ўтқизиш зарурати пайдо бўлди. Бошқа жойда ўзини тутиб кетармикан, шундай қилса бўлармикан ўзи?» деб қолди бир ҳамкасбим. Шу каби саволларга жавоб топиш мақсадида боғдорчилик бўйича тажрибали мутахассисга мурожаат қилдик.\n≡Даромад манбаи 12:45, 10.03.2018 ✔948\nОЙИГА 15 ТОННА МАКАРОН\n≡Даромад манбаи 12:44, 10.03.2018 ✔911\nУн ва ундан тайёрланадиган маҳсулотларга бугун талаб катта. Айниқса, макарон, угра сингари хамирли яримтайёр озиқ-овқат маҳсулотлари истеъмоли ортмоқда. Тадбиркорларнинг ҳам аҳоли талабини қондириш мақсадида ишлаб чиқариш ҳажмини ошираётгани, шубҳасиз.\nҚУЁНЧИЛИК: ОСОН, КАМХАРЖ, СЕРДАРОМАД\n≡Даромад манбаи 17:56, 01.03.2018 ✔1300\nҚуёнчилик сердаромад соҳалардан бирига айланмоқда. Гўшти ва териси харидоргир, боқиш осон ва катта харажат талаб қилмаслиги қуёнчилик билан шуғулланмоқчи бўлганлар учун айни муддао.\nКОЛЛЕЖ БИТИРУВЧИСИ ТАДБИРКОРЛИКНИ БОШЛАМОҚЧИ\n≡Даромад манбаи 17:56, 01.03.2018 ✔698\nУнга қандай имтиёзлар бор?\nМамлакатимизда ёшларни, авваламбор, касб-ҳунар коллежлари ва олий таълим муассасалари битирувчиларининг бандлигини таъминлаш мақсадида уларга бу борада кўп имконият ва имтиёзлар яратилган.\nТУПРОҚНИ ТИЛЛА БАҲОСИГА АЙЛАНТИРИБ...\n≡Даромад манбаи 16:49, 23.02.2018 ✔866\nОта касбини улуғлаётган фарзанд\nХоразмлик Раимберди ота кулолчилик касби орқали дунёга танилган уста ҳунармандлардан бири эди. Ҳаётлигида қадимий кошинкорлик санъатини кайта тиклаб, тарихий обидаларни таъмирлашда қатнашган. Унинг қўли билан яратилган кошинлар бугун юртимиздаги кўплаб тарихий обидаларга қайта ҳаёт бахш этган.\nБОЗОРЛАРГА ЙИЛИГА 50 ТОННА ГЎШТ\n≡Даромад манбаи 16:49, 23.02.2018 ✔792\nНаслдор чорва молларини кўпайтириш истиқболлари\nБугун мамлакатимизда чорвачиликни ривожлантириш, хусусан, наслли қорамол зотларини кўпайтириш ва маҳаллийлаштиришга алоҳида эътибор қаратилмоқда.\n«ИККИ ЙИЛДАН СЎНГ ФОЙДАГА ЧИҚДИК...»\n≡Даромад манбаи 16:48, 23.02.2018 ✔657\nУрганчлик Шоира Худойберганова ўзининг ширин маҳсулотлари билан харидорлар кўнглига йўл топган тадбиркорлардан. Унинг шиори: «Сифат олдингисидан ҳам юқори бўлиши керак!»\nТЕХНИКА, ЕР ВА ЯЙЛОВИМИЗ БОР...\n≡Даромад манбаи 15:04, 16.02.2018 ✔901\nҚолганини меҳнат қилиб топяпмиз\nЧорвачилик аҳолининг сут, гўшт маҳсулотларига бўлган эҳтиёжини қондирадиган жуда муҳим тармоқ. Уни янада ривожлантириш, такомиллаштириш бугунги куннинг талаби.\nДЎППИДЕККИНА ИССИҚХОНА ДАРОМАДИ\n≡Даромад манбаи 15:04, 16.02.2018 ✔707\nҚишнинг изғиринли кунларига қарамай, сархил мевалар, барра сабзавотлар бозору дўкон расталарини безаб турибди. Бемалол савдолашиб ҳамёнбоп нархда харид қилиш мумкин. Бу элда фаровонлик, дастурхонларда тўкин-сочинликдан далолатдир.\nҚУЛАЙЛИКЛАРДАН УНУМЛИ ФОЙДАЛАНИБ…\n≡Даромад манбаи 15:03, 16.02.2018 ✔673\nТадбиркорлар учун қулай муҳит яратилиб, уларга имтиёзлар тақдим қилинаётгани туфайли янги иш ўринлари яратилмоқда ва аҳоли турмуш фаровонлиги ошмоқда.\n≡Даромад манбаи 10:49, 09.02.2018 ✔844\nСОЛИҚ ҚАРЗИ ВОЗ КЕЧИЛАДИ, ҚАНДАЙ ҚИЛИБ?\n≡Даромад манбаи 10:48, 09.02.2018 ✔543\nБиргина Тошкент шаҳридаги 500 дан ортиқ якка тадбиркорнинг 8,7 миллиард сўм солиқ қарзидан кечилади. \n≡Даромад манбаи 10:47, 09.02.2018 ✔923


Аъзам Фармонов: Бизга ўхшаганлар халқаро ташкилотлар кўмаги билангина озод бўлиши мумкин ЎЗБ (кирил)UZB (lotin)РУСENG\tБугун\nВиждон маҳкуми Аъзам Фармонов Элтуз саволларига жавоб берди\n24.11.2016\t2016 йилнинг 11 ноябрида ўзбек ҳуқуқ ҳимоячисининг аёли у билан турмада учрашди. Сафар олдидан биз Озода Ёқубовадан унинг маҳкумликдаги ҳаёти ҳақида бир қанча саволларимизни етказишни сўрадик. Озоданинг гапига кўра, турмадан бирор ёзув олиб чиқиш тақиқланган, бироқ у саволларни беришга ва Аъзам Фармоновнинг жавобларини бизга етказишга муваффақ бўлди.Эслатиб ўтамиз, Аъзам Фармонов (38) мана ўн йилдан ортиқ, Қорақалпоғистоннинг экологик ҳалокат зонасида жойлашган машъум Жаслиқ турмасида қолмоқда.2002 йили БМТ қийноқлар бўйича махсус маърузачиси Тео Ван Бовен уни ёпишни таклиф қилган эди.2006 йилнинг апрелида Аъзам Фармонов 300 долларга тенг пул «таъмагирлиги»да айбланиб 9 йилга озодликдан маҳрум этилди. 2015 йилнинг апрелида, жазо муддаги якунига етган пайт унинг муддатини «Жазони ижро қилиш муассасаси қонуний талабларини бажармаганлиги» учун тағин 5 йилга узайтиришди.Ўзбекистонда сиёсий маҳкумларга нисбатан жазони узайтириш тажрибаси кенг қўлланиб келинади. Одатда бундай судлар турма ҳудудида, ёпиқ режимда ўтказилади, айблов гувоҳлари сифатида турма нозирлари ва маҳкумларгина қатнашишади, маҳкумнинг қариндошлари эса муддатнинг узайтирилгани ҳақида суд қарори эълон қилинганидан кейингина билишади.Ўтаётган кунларингиз ҳақида гапириб берсангиз. Сиз билан бирга камерада нечта одам бор? Улар билан сизнинг муносабатингиз қандай?Аъзам Фармонов: Ўтаётган кунларим ҳақида гапирсам, аввало бу ерда шароитлар мен дастлаб келган пайтларимдан буён анча ўзгарганини айтишим мумкин. Уч маҳал овқат. Овқатлари ҳам яхши. Ҳар куни менюда тухум бор. Бу ерда ҳар бир маҳкум фақатгина ўз оиласини, бола-чақасини туну-кун ўйлайди. Яхши кунларни кутиб, умид қилиб яшайди. Тезроқ озодликка чиқиш, бола-чақасининг бағрига қайтишни ўйлайди. Мен ҳам албатта мана шу орзулар билан 10,5 йилдан буён умид билан яшаб келмоқдаман. Турма шароитлари ҳақида гапириб берсангиз. Қандай овқатлантиришади? Камералар етарли даражада илиқми?Аъзам Фармонов: Бизда уч махал овкат, эрталаб нонушта, тушликда икки ҳил овкат ва кечки овқат. Отряднинг ҳар бир бригадасида 10-12 тагача маҳкум бор. Мен яшайдиган 1-отрядда хоналар қишда иссиқ бўлади. Ёзда салқин бўлади. Уйдан оила аъзоларим олиб келаётган озиқ-овқатлар ва муассаса бераётган овқатлар билан очликни ҳис қилмаймиз. Кундуз куни телевизор томоша қиламиз. Кутубхонадан китоблар олиб ўқийман. Муассаса кутубхонасида кўпроқ детектив китоблар бор. Уларни мен аллақачон ўқиб бўлганман. Ўзбек асарлари бўлса мен албатта уларни ўқирдим. Мен каби бошқа маҳкумлар ҳам ўзимизнинг ўзбек ёзувчилари асарлари бўлса албатта ўқиган бўлишар эди.Турма нозирларининг сизга муносабати қандай?Аъзам Фармонов: Турма ходимларининг менга муносабати яхши. Менга нисбатан ҳозирча ҳеч қандай зўровонлик бўлгани йўқ. Бўлган пайтлари ҳам бўлган. Лекин, ҳозир менга зўровонлик қилинаётгани йўқ. «Эзгулик» ташкилотини аъзолари Васила опа ва Абдураҳмон акалар келиб учрашиб кетишди. Бундан кўриниб турибдики, вазият анча илиқлашган. Жаслиқдаги махкумларнинг аксарияти ҳақиқатан ҳам диний ёки сиёсий сабаб қамалганларми? Азам Фармонов: Бошқа муассасаларда бўлгани каби Жаслиқда ҳам ҳар хил тоифадаги маҳкумлар бор. Ҳақиқий жиноят содир қилганлар ҳам, диний-сиёсий маҳкумлар ҳам. Яқинда амнистия эълон қилинган эди, Сизни бу амнистияга туширишадими?Амнистия акти эълон қилингани бизга ўхшаган маҳкумлар учун ҳеч қандай аҳамиятга эмасдай. 10,5 йилдан буён бунга амин бўлдим. Амнистия чиқишидан олдин бизга ҳар йили ички тартибни бузди деб тартиббузарлик ёзилмоқда. Бундай маҳкумлар амнистиядан маҳрум булиб колишаверади. Бизга ўхшаган маҳкумлар фақатгина халқаро ташкилотларнинг кўмаги билангина озодликка чикишимиз мумкин. Жаслиқнинг олис йўли видео: https://youtu.be/JW_DOxJ-EkkEltuz.com\nКун иқтибоси“Юлдузнинг Каримовга ялтоқиликни илк бор кўраётганимиз йўқ”, дейди урганчлик санъат шинавандаларидан бири. Унга кўра, 1998 йили “Эй Эл Си” телеканалига берган жонли суҳбатида Юлдуз Усмонова «Ислом Каримовнинг бир жойини ўпишга тайëрман» деган эди.— http://www.eltuz.com/?p=162810 та тўп мақола


"Ҳонконгдан келган тобут" китоби, Джеймс Хэдли Чейз\nДунё миқёсида машҳур ҳисобланган ушбу асар ўткир сюжетга, турфа саргузаштларга бойлиги билан ажралиб туради. Унда толмас изқувар Нельсон Райаннинг бир қотиллик тафсилоти билан боғлиқ воқеаларга ўралашиб қолиши, бунинг натижасида кутилмаган даҳмазаларга дучор бўлиши, Ҳонконгдек улкан шаҳарда суриштирув олиб бориши, разил ва манфур кимсаларга қарши кураши акс этади. У ҳақиқатнинг тубига етиш учун ўз ҳаётини хатарга қўяди, бир неча бор ўлимга чап беради.\nХўш, моҳир изқувар ниятига етармикан? Ҳонконгдан келган тобут тилсими очилармикан?\nКитоб детектив ишқибозларига, кенг ўқувчилар оммасига мўлжалланган.


"Октябр инқилоби ва мен” - BBC News O'zbek\nФото муаллифлик ҳуқуқи Getty/bbcuzbek\nImage caption Дилором: "Бобом инқилоб тарафдори бўлган, аммо Сталин даврида уни "халқ душмани" деб эълон қилишган...\nАйни тарихий сана дунёни ислоҳ қилгани рост. Аммо қайси тарафга? Би-би-си Жаҳон хизмати ана шу сана муносабати билан " Октябр инқилоби ва мен" рукни остида ўз ўқувчиларининг ҳикояларини тўпламоқда. Географик чегаралар йўқ. Муҳими бу ҳикоялар сизнинг ва ё яқинларингиз ҳаёти билан боғлиқ бўлса кифоя.\nБалки инқилоб билан боғлиқ бирор воқеа айнан оилангизда ва ё оилангиз тарихида рўй бергандир?\n1917 йил Сизнинг ва яқинларингиз ҳаётида қандай аксланган?\nИнқилоб билан ўзгарган замон Сиз ва ё яқинларингиз ҳаётида қандай из қолдирган? Ижобийми ва ё салбий?\nФото муаллифлик ҳуқуқи Soviet art/internet\nImage caption Бу расм қанчалар ҳақиқат ва ё санъат аниқ эмас\nБалки яқинларингизни Ленин ва ё инқилоб шарафига номлашгандир?\nЎз ҳикояларингиз ва суратларингизни бизга uzbek@bbc.co.uk манзилига йўллашингиз мумкин.\nФото муаллифлик ҳуқуқи Said Atabekov\nImage caption Ленин ким?\nСизнинг суратларингиз ва ҳикояларингиз bbc.com, яъни Би-би-си Жаҳон хизматларининг саҳифаларида, ижтимоий тармоқларида нашр қилинади.\nАна шундай ҳикоялардан айримлари билан танишинг.\nДилором, Самарқанд: (биринчи сурат) "Менинг бобом Самарқандда юрист бўлиб ишлаган. У инқилоб тарафдори бўлган. Большевиклар партиясига аъзо бўлиб кирган ва Туркистон инқилобий трибуналининг раиси бўлган. Сталин қатағони даврида эса уни ёлғондан жосусликда айблашади ва Узоқ Шарққа сургун қилишади. Бобом у ердан қайтмайди. Отам эса ўша вақтлар беш ёшда бўлганлар. У "халқ душмани" тамғаси билан улғайган. Бу эса бизнинг оиламизга жиддий таъсир қилди. Салбий из қолдирди ва ҳамон бу из аримаган".\nФото муаллифлик ҳуқуқи darius\nImage caption "Москвич"\nДариюш, Душанбе, Тожикистон: Ўтган асрнинг саксонинчи йилларида мен Тожикистонда мактаб талабаси эдим. Лақабим "Москвич" эди. Чунки синфдошлар орасида фақат мен Москвага борган ва Ленин мавзолейини зиёрат қилгандим. Бизга Ленинни илоҳийлаштириб тақдим қилишганди. Иттифоқо, Шўролар қулаганидан кейин бир йил ўтиб мен Москвага яна сафар қилдим. Очиғи, McDonalds ресторанига кириш учун тизилганлар навбати Мавзолейникидан бир неча карра узун эканидан даҳшатга тушдим. Одамларнинг ортиқ Ленин билан ишлари йўқ эди.\nImage caption "Эронликлар ҳам Россия инқилобидан илҳомланишган"\nФараж, Эрон: Мен Ленин ва инқилоб халқлар учун муваффақият ва тенглик олиб келгани ҳақидаги ҳикоялар билан вояга етган эдим. Аксарият эронликлар бу ҳикоялардан илҳомланишган...1979 йилги Эрон Исломий инқилоби иштирокчилари ҳам бу илҳомланишдан истисно эмас. Эрон инқилобидан тўққиз йил ўтиб мен биринчи бор чет элга чиқдим. Болгарияга бордим. У ердаги қашшоқликдан даҳшатга тушдим. Софияда Лениннинг улкан ҳайкали қошида туриб мен бизда шоҳларнинг йиқитилган ҳайкаллари ҳақида ўйладим. Бирданига бир кун келиб Лениннинг бу ҳайкали ҳам йиқитилади деган фикр кечди миямда...Орадан уч йил ўтиб худди шундай бўлди.\n"Алвидо, Ленин" филми Ўзбек тилида -


Қирғизистон жанубида 6 балли зилзила рўй берди\n18:31 / 22.05.2017\n22 май куни Қирғизистон ва Тожикистон чегараси ҳудудида 6 баллик зилзила рўй берди. Қирғизистон ФВВ маълумотига кўра, ҳодиса оқибатида ҳалокатлар рўй бергани ҳақида маълумот келиб тушмаган.\n"Республика фанлар академияси қошидаги сейсмология институти маълум қилишича, Қирғизистон жанубида, Тожикистон билан чегарада маҳаллий вақт билан соат 15:23да (Тошкент вақти билан 14:23) зилзила содир бўлди", дейилган хабарда.\nСейсмологлар маълумотига кўра, зилзила кучи марказда 6 баллни ташкил этган. Бор-Добо, Қора-Киндик қишлоқлари аҳолиси 5 балли зилзила кучини сезишган, Нурда 4,5 балл, Соритошда эса 4 балли зилзила қайд этилган.\n3 май куни Қирғизистон ва Тожикистон чегарасида, Душанбедан 257 км масофада (Фарғонадан 105 км, Боткентдан 70 км) 7 балли зилзила кузатилганди. Бу зилзила кучи Бишкекда, Олмаотада ва Тошкентда сезилганди. Шу куни афтершок рўй берган, ер 5,5 балли куч билан силкинганди. Шу кунги ер қимирлашлари оқибатида 520га яқин уй вайрон бўлган, яна 500га яқин бино таъмирталаб аҳволга келганди.


«Шошманг, ўйлаб кўринг!..» ёхуд эрта ва яқин қариндошлар ўртасидаги никоҳ асоратлари — Ishonch Gazetasi\nҲузуримда 45 ёшлардаги аёл ёнида қизи билан бошини эгиб ўтирибди.\n— Доктор, илтимос, қизимнинг фарзанд кўришига ёрдам беринг, оиласи бузилиб кетмасин.\nКелинчак эндигина 18 ёшда бўлса-да, уч марта ҳомиласидан айрилган. Оиласидагилар бу ҳолат яна такрорланишидан хавотирда. Маълум бўлишича, қиз ўн еттига тўлиб-тўлмай турмушга чиққан. Бу пайтда у коллежнинг учинчи босқичида таҳсил олаётган бўлган.\n— Нега бунча шошилдингиз? — деб сўрадим онасидан.\n— Қуда томон қўймади. Кекса бувиси бор экан, неварамнинг тўйини кўрай дебди. Дадасининг оғайниси эди. Биз ҳам рози бўлаверибмиз. Бундай бўлишини билганимизда, асло кўнмас эдик.\nМен шифокорлигим боис туйғуларимни ичимга ютган ҳолда онага қизини эрта турмушга бериб катта хато қилганини тушунтирдим. Бўлажак она фарзандини қўлига эсон-омон олиши учун бор касбий маҳоратимни ишга солдим. Аёл неваралик бўлди. Гарчи муаммо ижобий ечим топган бўлса-да, бу воқеа хаёлимдан кўп вақтгача кетмади. Чунки бу эрта никоҳ билан боғлиқ биргина муаммо эмас. Эрта ва яқин қариндошлар ўртасидаги никоҳ кўплаб ижтимоий, маънавий, иқтисодий, тиббий муаммоларни келтириб чиқаради. Бунга мисоллар ҳам етарли. Бугунги кунда қайси даврада бўлмай, ким билан суҳбатлашмай, албатта, ушбу мавзуга тўхталаман. Бундай никоҳнинг салбий оқибатларини мисоллар ёрдамида тушунтиришга ҳаракат қиламан.\nЙигит-қизларнинг турмуш қуриш ёши оила мустаҳкамлигига таъсир кўрсатувчи асосий омиллардан бири саналади. Афсуски, айрим ота-оналар кўпинча фарзандининг келажак тақдири, бахт-саодати ҳақида ўйламай, ҳали балоғат ёшига етмаган қизини узатиш ёки қариндошимнинг қизи бегона бўлмасин, деб ўғил уйлантириш тараддудига тушади. Бунинг оқибатида қизларни ўн олти, ҳатто ундан кичик ёшда турмушга узатиб юбориш ҳоллари учраб туради. Аммо бу кўпинча бўлғуси онанинг саломатлиги ва руҳияти, қолаверса, ёш оиланинг мустаҳкамлиги, туғилажак фарзанднинг соғломлигига салбий таъсир кўрсатади. Авваламбор, бундай ёшдаги қизларнинг соғлом фарзандни дунёга келтиришида турли муаммолар келиб чиқади. Қизларнинг жисмонан ва руҳан оналикка тайёр бўлмасдан оила қуриши туғруқ жараёнида ўлим хавфи ортишига сабаб бўлади. Бинобарин, эрта ҳомиладорлик ёш она ҳамда бўлажак фарзанд учун ҳар томонлама хавфлидир.\nЁш аёлларда ҳомиладорлик давридаёқ турли патологик, экстрагенитал хасталиклар кучаяди, йўлдош етишмовчилиги, суяклар тизимида рўй берадиган ўзгаришларнинг салбий оқибатлари кузатилади. Эрта ҳомиладорлик аксарият ҳолларда бола тушиши ёки ўлик туғилиши билан тугайди. Бу ҳолат ҳомиланинг нуқсонли ривожланиши сабабли ҳам она, ҳам бола саломатлигига катта хавф туғдиради. Бундай асоратлар кейинги ҳомиладорликнинг одатдагидек кечиши ва туғруқнинг табиий равишда амалга ошишига ҳам салбий таъсир кўрсатиши мумкин. Шу сабабли ёш турмуш қурган аёлларнинг фарзандлари жарроҳлик амалиёти орқали дунёга келтирилади. Она қорнида суст ривожланган чақалоқларнинг вазни анча кам бўлади ва афсуски, уларнинг аксарияти узоқ яшамайди. Бу эса ёш онанинг руҳиятига ҳам салбий таъсир кўрсатади.\nБулар саломатлик билан боғлик муаммолар. Эрта турмуш қурганларнинг аксарияти коллеж ўқувчилари экани уларнинг ўқишга тўлиқ қатнаша олмаслигига сабаб бўлади. Демак, бундай қизлар эртага ўзлари ният қилган касб-ҳунарнинг этагидан тута олмайди. Орзулари саробга айланади. Ҳали ёш бўлгани туфайли рўзғор тутишни яхши билишмайди. Оқибатда қайнонадан дакки эшитади. Ота уйида эрка ўсган қиз таъна-дашномларга чидай оладими? Ҳар доим ҳам эмас. Натижада оилавий можаролар юзага келади. Эрта никоҳ оиланинг эрта дарз кетишига сабаб бўлиши мумкин.\nБундай ҳолатларнинг олдини олиш борасида юртимизда кўплаб ишлар амалга оширилмоқда. Масалага давлат сиёсати даражасида эътибор қаратилмоқда. Эрта оила қурган шахслар, шунингдек, бунга йўл қўйган ота-оналар, таълим ва диний муассаса ходимлари жавобгарликка тортилмоқда. Оила, маъмурий жавобгарлик тўғрисидаги ва жиноят кодексларига никоҳ ёши тўғрисидаги қонун талабларини бузганлик, яъни никоҳ ёшига етмаган шахс билан никоҳ тузишга ёки уни эрга бериш ёки уйлантириш, шунингдек, никоҳ ёшига етмаган шахс билан никоҳ тузишга доир диний маросимни амалга ошириш учун жавобгарликни белгиловчи қоидалар киритилди.\n«Таълим тўғрисида»ги қонуннинг 3-моддасида таълимнинг узлуксизлиги ва изчиллиги, шунингдек, умумий ўрта ва ўрта махсус таълимнинг мажбурийлиги, маъмурий жавобгарлик тўғрисидаги кодекснинг 47-моддасида эса ота-оналар ёки уларнинг ўрнини босувчи шахслар томонидан вояга етмаган болаларни тарбиялаш ва уларга таълим бериш борасидаги мажбуриятларини бажармаслик учун маъмурий жавобгарлик белгиланган.\nБироқ муаммо узил-кесил ҳал бўлиши учун ҳар бир киши масалага онгли равишда ёндашиши зарур. Оила қуриш ўйин эмас. Оила — муқаддас даргоҳ. Фарзандларимизни бу даргоҳ сари бошлар эканмиз, уларнинг маънавий, тиббий, ижтимоий, иқтисодий жиҳатдан тайёргарликларини инобатга олишимиз шарт.\n— Дўхтир, илтимос, неварам соғлом туғилсин. Катта неварам касалманд. Илтимос…\nҲузуримда сарғайиб ўтирган отахонга қандай жавоб қайтарай? Тўғри, тиббиёт тобора ривожланмокда. Бундан беш-ўн йил аввал имконсиз туюлган муолажалар амалиётга татбиқ қилинмоқда. Аммо… ҳали тиббиёт қариндошлар ўртасидаги никоҳнинг салбий оқибатларига ечим топгани йўқ. Бундай оқибатнинг олдини олишнинг ягона йўли — унга йўл қўймасликдир.\nБугунги кунда скрининг текширувлари натижалари шуни кўрсатмоқдаки, болалардаги турли хил нуқсонлар, айниқса, асаб тизими ва генетик нуқсонлар айнан қариндошлар ўртасидаги никоҳ туфайли юзага келаётир. Бунинг олдини олиш учун, аввало, ота-оналар етарли тиббий билим ва тушунчага эга бўлиши лозим.\nАммо айримлар қариндошлар ўртасидаги никоҳнинг салбий оқибатларини кўра-била туриб, шошма-шошарлик ва ўзбошимчалик билан қарор қабул қилишади. «Мол-мулким бегонага қолмасин», «Қариндошлик ришталари узилмасин» қабилидаги нотўғри ёндашув кишини боши берк кўчага бошлайди. Фарзанд ногирон туғилса, пешона тери эвазига тўплаган мол-мулк унинг саломатлигини муҳофаза қилиш учун сарф бўлади. Шу ўринда уларга қарата шундай дегим келади: Мулкингизни бошқаришга лаёқати бўлмаган меросхўрдан кўра бегона билан қариндошлик ришталарини боғлаган, соғлом фарзандлар, соғлом неваралар кўриб, наслингизнинг давом қилишидан кўпроқ манфаатдор бўлмайсизми? Етмиш-саксон фоиз қариндошлар ўртасидаги никоҳ натижасида носоғлом фарзандлар дунёга келади, оилалар ўртасида совуқчилик пайдо бўлади, ёш келин-куёв руҳий тушкунликка тушиб қолади. Кимнингдир ўйламай қилган хатоси туфайли ёш оилалар бузилиб кетади, келин-куёвларнинг ҳаёти издан чиқади.\nМамлакатимизда оила институтини мустаҳкамлаш, шунингдек, унинг нуфузини ошириш, ҳуқуқий асосларини такомиллаштириш ва соғлом фарзандни дунёга келтириш масалаларига алоҳида эътибор қаратилмоқда. Бироқ қариндошлар ўртасида никоҳ ва қизларни эрта узатиш ҳолатлари кузатилаётгани ғоят ачинарли. Чунки улар тўғрилаш имкони бўлмаган салбий оқибатларга олиб келади. Бу эса мазкур масалага янада теранроқ назар ташлаш, янада масъулиятлироқ ёндашиш лозимлигини кўрсатади.\nСоғлом авлодни тарбиялашда оиланинг ўрни муҳим ва бетакрордир. Инсон саломатлиги ва маънавий камолотининг биринчи пойдевори оилада қўйилади. Жамият ривожланиб, маънавий омилларнинг ижтимоий тараққиётидаги ўрни ва аҳамияти ортган сари оиладаги тарбия ва эътибор ҳам кучаяди.\nҚизларнинг оиладаги ўрни катта. Чунки аёл суюкли ёр, меҳрибон она. Шунинг учун ҳам қизларни эрта турмушга бериш ўрнига уларни ўқитиш, ҳунар ўргатиш зарур. Опа-сингил, ака-ука билан қуда бўлиб, қариндошлик ришталарини мустаҳкамлайман деганлар адашади. Қариндошлик ришталари қудачилик билан эмас, меҳр-оқибат орқали мустаҳкамланади.\nҚўшма қарор қабул қилинди\nТил, онг, воқелик ва тафаккур


Натижалар яхши, режалар ҳам улкан — Джизакский новостной сайт\nВилоятимизда хорижий инвестицияларни жалб этиш ҳисобига мавжуд ишлаб чиқариш қувватларини кенгайтириш, техник-технологик жиҳатдан қайта жиҳозлаш, янги лойиҳаларни амалга ошириш борасида кенг кўламли ишлар олиб борилмоқда. Ўзбекистон Республикаси Президентининг 2018 йил 19 декабрдаги «Ўзбекистон Республикасининг 2019 йилга мўлжалланган инвестиция дастурини амалга ошириш чора-тадбирлари тўғрисида»ги Қарорига асосан вилоятимизда ўтган йили 16 та хорижий инвестиция иштирокидаги лойиҳалар дастури ишлаб чиқилган эди. Дастурга кўра 2019 йилда 72,2 миллион долларлик тўғридан-тўғри хорижий инвестиция маблағлари ўзлаштирилиши белгиланганди.\nПрезидентимизнинг ўтган йилнинг 8 апрелида ўтказган видеоселектор йиғилишидан кейин вилоятда хорижий инвестициялар иштирокидаги лойиҳалар дастурига ўзгартириш киритилиб, 2019 йил якунига қадар 354,6 миллион долларлик тўғридан-тўғри хорижий инвестиция маблағлари ўзлаштирилиши юзасидан «йўл харитаси» ишлаб чиқилди. Тўғридан-тўғри хорижий инвестиция маблағлари ҳисобига амалга оширилиши белгиланган инвестиция лойиҳаларининг аксарияти саноат маҳсулотлари ишлаб чиқаришга қаратилди.\n—Бугунги кунда вилоятимизда иккита —»Жиззах» ЭИЗ ва «Зомин-фарм» эркин иқтисодий зоналари фаолият кўрсатмоқда, —дейди вилоят ҳокимининг инвестициялар, инновациялар, хусусийлаштирилган корхоналарга кўмаклашиш, эркин иқтисодий зоналари ҳамда туризмни ривожлантириш масалалари бўйича ўринбосари Азим Ахмедхаджаев. —Бу эркин иқтисодий зоналарда хорижий ва маҳаллий тадбиркорлар учун қулай шароит ва имко-ниятлар яратилган. Шуни таъкидлаш керакки, вилоятимиз замини олтин, мис, вольфрам, қўрғошин, руҳ, оҳак, мармар, силикатлар ва бошқа фойдали қазилмаларга бой. Бу инвестор ва маҳаллий тадбиркорлар учун имкониятлар эшигини яна ҳам кенгроқ очади.\nШуниси эътиборлики, вилоятимизда инвестицияларни жалб қилиш имконияти мамлакатимизнинг бошқа ҳудудларга қараганда анча юқори. Бу борада эришилаётган ютуқлар саноат корхоналари фаолияти мисолида кўзга ташланиб турибди. Масалан, «Beek elektro», «Roison Home White Goods», «Auto Pad Sustems», «Ming Yuan Silu Industru», «Ekoklimat» каби хорижий корхоналар фаолияти бунга яққол мисол бўла олади.\n—2019 йилда олиб борилган изчил ҳаракатлар натижасида 207 та ҳудудий лойиҳалар доирасида жами 386,4 млн. долларлик тўғридан-тўғри хорижий инвестиция маблағлари ўзлаштирилди, —дейди вилоят инвестициялар ва ташқи савдо бошқармаси бошлиғи ўринбосари Суннатулла Мирзақобилов. — Натижада белгиланган чора-тадбирлар режаси 109 фоизга бажарилди. Бу 2018 йилдагига нисбатан 8,5 баробарга кўпдир.\nБугунги кунда мамлакатимизда қулай инвестиция муҳити шакллантирилган бўлиб, хорижий инвесторлар капитали иштирокида ташкил этилган корхоналар учун қатор солиқ имтиёзлари ва преференциялар тизими яратилган. Юртимиз солиқ қонунчилигида тўғридан-тўғри жалб қилинган хорижий инвестициялар ҳажми 300 мингдан 3 миллион АҚШ долларгача бўлганда — 3 йил, 3 миллиондан 10 миллион АҚШ долларгача бўлганда — 5 йил, 10 миллион АҚШ долларидан ортиқ бўлганда эса 7 йил муддатга солиқ имтиёзларидан фойдаланиш тартиби белгиланган.\n—Тўғридан-тўғри хорижий инвестиция киритган корхоналар инвестиция ҳажмидан келиб чиқиб, фойда, мулк, ягона солиқ тўлови тўлашдан озод этилган, — дейди вилоят давлат солиқ бошқармаси ташқи савдо операциялари устидан мониторинг қилиш шуъбаси бошлиғи Элёр Ибрагимов. —Мазкур имтиёзлар туфайли олинган даромаднинг камида 50 фоизи корхонани қайта инвестициялашга йўналтирилиши мумкин. Бу эса тадбиркорнинг имкониятлар кўламини янада кенгайтиради.\nАна шундай корхоналардан бири — Бахмал туманидаги «Baxmal juice master» масъулияти чекланган жамиятидир. Корхона жамоаси томонидан «олма ва олча маҳсулотларини қайта ишлаш (концентрат)ни ташкил этиш» лойиҳаси амалга оширилди. Қисқа фурсатда 44,9 млрд. сўм маблағ ўзлаштирилди. 2019 йилнинг 5 декабрида ишга туширилган лойиҳа натижасида 60 та янги иш ўринлари яратилди.\n…Жиззах шаҳрида кенг кўламли қурилиш ишлари олиб борилмоқда. Шунинг учун бу ерда қурилиш материаллари ишлаб чиқариш корхоналари ташкил этиш керак. Ана шунда қурилаётган биноларнинг нархи арзон тушади, —деган эди Президентимиз ўтган йили Жиззах шаҳрига ташрифи чоғида.\nДарҳақиқат, бугунги кунда вилоятимиз улкан қурилиш майдонига айланди. Бу ҳол муҳим қурилиш ашёси бўлган цемент тақчиллигини юза-га келтираётгани бор ҳақиқат. Бозор муносабатлари талабини чуқур ўрганган зоминлик тадбиркорлар таъминотдаги тақчилликни бартараф этиш ташаббуси билан чиқдилар. «Dal Teknik Zomin Sement And Lime» масъулияти чекланган жамияти жамоаси ўтган йили «Цемент ишлаб чиқаришни ташкил этиш» лойиҳасини амалга оширдилар. 3,5 млн. долларлик тўғридан-тўғри хорижий инвестиция ҳамда тадбиркорнинг 170 млн.сўмлик маблағи мазкур лойиҳага йўналтирилди. Ўтган йилнинг 12 ноябрида фойдаланишга топширилган лойиҳа натижасида 70 та янги ишчи ўринлари яратилди.\nЗафаробод туманидаги «Huaxin cement Jizzakh» масъулияти чекланган жамияти шаклидаги қўшма корхонада ҳам «Цемент ишлаб чиқаришни ташкил этиш» лойиҳаси амалга оширилаётир. Мазкур лойиҳага тўғридан-тўғри 83,5 млн. АҚШ доллари миқдоридаги хорижий инвестиция йўналтирилди. Бугунги кунда корхонада қурилиш-монтаж ишлари жадаллик билан амалга оширилмоқда. Цемент ишлаб чиқарувчи замонавий технологиялар, зарурий асбоб-ускуналарнинг бир қисми келтирилиб, ўрнатилмоқда.\nЎтган 2019 йилда Жиззах шаҳрида қурилиш ашёлари ишлаб чиқаришга ихтисослашган масъулияти чекланган жамият шаклидаги яна бир қўшма корхона ишга туширилди. «Шифер ишлаб чиқаришни ташкил этиш» лойиҳасини амалга оширган «Imperium Gold» корхонаси замонавий технологиялар билан жиҳозланди. Мазкур лойиҳа доирасида 600 минг АҚШ доллари миқдоридаги тўғридан-тўғри хорижий инвестиция, тадбиркорнинг 6 млрд.сўмлик маблағи ўзлаштирилди. Бу 60 та янги ишчи ўринлари яратиш имкониятини берди.\nЕнгил саноат соҳасидаги энг йирик лойиҳалардан бири ўтган йили Арнасой туманидаги «Арнасой Голд Текс» масъулияти чекланган жамияти томонидан амалга оширилди. Корхонада «Мато ва тайёр тикув-трикотаж маҳсулотлари ишлаб чиқаришни ташкил этиш» лойиҳаси доирасида 114,3 млрд.сўмлик маблағ ўзлаштирилиб, 768 та янги иш ўринлари яратилди. Ана шундай ишлар Ғаллаорол туманидаги «Ғаллаорол калий фосфат», шу тумандаги «Сангзор текстил», Пахтакор туманидаги «Рaxtakor sifat yog`» масъулияти чекланган жамиятлари томонидан ҳам амалга оширилганлиги натижасида 385 та янги иши ўринлари яратишга асос бўлди.\n2019 йилда хизмат кўрсатиш соҳасида умумий қиймати 441 млрд.сўм бўлган 218 та лойиҳалар ишга туширилди. 1 минг 638 та янги иш ўринлари яратилди. Қишлоқ хўжалигида умумий қиймати 464 млрд.сўм бўлган 128 та лойиҳалар ишга туширилиб, 1 минг 366 нафар янги иш ўринлари яратилди.\nАмалга оширилган инвестиция лойиҳалари натижасида нафақат маҳсулот ишлаб чиқариш ҳажми ва қўшимча иш ўринлари яратиш имконияти кўпайди, балки вилоятнинг экспорт салоҳияти ҳам ошди. 2019 йилда вилоятимизда 60,4 млн. АҚШ доллари миқдоридаги маҳсулотлар экспорти прогнози белгиланган эди. Унинг 9,8 млн. АҚШ доллари миқдоридагиси саноат, 50,6 млн. АҚШ доллари ҳажмидагиси эса қишлоқ ҳўжалиги маҳсулотларини ташкил этиши режалаштирилганди. Айрим сабабларга кўра кўзланган марра 99,7 фоизга уддаланган бўлсада, вилоятда 2018 йилда эришилган натижага нисбатан 2 баравар кўп маҳсулот экспорт қилинди.\nPrevМунира Австралияга боради\nNext“Sofitel”- Йилига 4 минг тонна бўёқ ишлаб чиқаради


Муҳтарам дўстлар! Янги йилга ҳам саноқли кунлар қолди. Ҳадемай, кўз очиб юмгунча янги - 2018 йил кириб келади. Барчангиз ардоқлаган, таниган ижодкору санъаткорлардан янги йил табригини ҳозирдан қўйиб боришни лозим топдик. Ўша куни барчасини эълон қилишга улгурмай қолишимизни инобатга олган ҳолда бугундан эълон қилиб борамиз.\nАссалому алайкум мен учун қадри баланд қадрдонларим!\nСизларни кун сайин яқинлашиб келаётган янги йил 2018- йил байрами билан чин дилдан муборакбод этаман. Янги йил Худо хоҳласа барчамизга омадли, бахтли келсин. 2018- йил «Фаол тадбиркорлик, инновацион ғоялар ва технологияларни қўллаб-қувватлаш йили», деб эьлон қилинди. Мана, ёшларимизга тилагим гўзал, тинч юртимизни асраш уларнинг қўлида. Юртимиз байроғини баланд кўтаришсин. Келажагимиз бўлмиш ёшларимиз солиҳ ва солиҳа фарзандлар бўлишсин. Азизлар, барчангизни дастурхонингиз тўкин, умрингиз узун бўлсин. Қалбингизда неки ширин орзулар бўлса, янги йилимизда ўша орзуларингиз ушалсин. Muzaffar.uz сайтининг ижодкорларига ва мусофир юртдошларимизга ҳам соғлик ва омад ёр булсин. Барча эзгу тилакларим сизларга!!!.\nСизларни яхши кўргувчи шоира - КОМИЛА ҲИЛОЛ.\nЧоп этилган: 22-12-2017, 06:30\nЧоп этилган: 31-12-2017, 04:13\nЧоп этилган: 31-12-2017, 03:11\nЧоп этилган: 27-12-2017, 06:44\nЧоп этилган: 25-12-2017, 04:15


“Файз” раиси Ўзбекистонни тарк этганига 6 ой бўлди”\nМукаррама Азимова Ўзбекистондаги энг йирик 100 тадбиркор рўйхатига кирган.\nЎзбекистонлик йирик тадбиркор, мебель ишлаб чиқаришга ихтисослашган “Файз” холдинг компанияси бошқаруви раиси Мукаррамхон Азимованинг мамлакатни ташлаб чиқиб кетгани тўғрисида биринчи бўлиб Uzmetronom.com сайти 5 август куни хабар қилган эди.\nЎзбекистондаги энг йирик 100 тадбиркор рўйхатига кирган таниқли ишбилармон аёлга оид хабар изидан борган мухбиримиз ҳозирча унинг билвосита тасдиғи, деб баҳолаш мумкин бўлган маълумотларни қўлга киритди.\nМукаррамхон Азимованинг исми йирик давлат амалдорлари ва саноат корхоналари раҳбарларигагина оид маълумотлар келтириладиган телефон китобларида қайд этилмаганини Uzmetronom.com сайти тадбиркорнинг мамлакатни ташлаб чиқиб кетганига билвосита тасдиқ сифатида келтирган.\nДемак, агар чиндан ҳам Азимова Ўзбекистондан чиқиб кетган бўлса, бу воқеа юз берганига бир неча ой бўлган, чунки телефон китоби ҳар ҳафтада янгиланаверадиган нарса эмас.\nОзодликнинг манбаси Азимова хонимнинг “Ўзбекистондан жорий йил февралида чиқиб кетганини, компанияни шу кунда унинг жияни бошқариб турганини” 6 август куни аниқлади.\nМанбамизга бу ҳақда Азимованинг қўли остида ишлаган, у билан бевосита мулоқот қилиб келган ўрта бўғин амалдорларидан бири айтиб берган.\n“Ходимнинг айтишича, Азимованинг мамлакатдан чиқиб кетиши банкдан олинган кредитлар ҳажмининг ўта катта эканлиги, уларни қайтариш билан боғлиқ муаммолар ечимсиз ҳолатга келиб қолаёзганидадир”, деди Озодлик манбаси.\nОзодликнинг яна бир манбаси – Мукаррамхон Азимованинг узоқроқ қариндошларидан бири. У Азимованинг ҳозир қаерда эканлигини айтолмаслигини билдирди, лекин айни пайтда “Файз”га қарашли объектларда икки йилдан бери текширувлар бўлаётгани аниқ эканлигини тўла ишонч билан айтди.\nТошкентдаги манба, шунингдек, Мукаррамхон Азимованинг турли манбаларда “ўзбек криминал дунëси хўжайини”, деб баҳо бериладиган Салим Абдувалиевга яқин эканлигини ҳам писанда қилиб ўтди.\n“Файз” холдинг компанияси бошқаруви раисига доир янгиликни Озодликнинг Тошкентдаги ҳамкори ҳам ўргандики, у қўлга киритган маълумотлар аввалги икки манбамиз айтган гаплар тасдиғидир.\nҲамкоримиз изланишлари маҳсули ўлароқ мана бундай хабар қилди:\n“Чиндан ҳам кейинги пайтларда мебель ишлаб чиқаришга ихтисослашган Ўзбекистондаги энг йирик “Файз” холдинги раҳбари Мукаррам Азимова хақида гап-сўзлар кўпайиб кетди. Холдингга кирувчи корхоналар жиддий муаммоларга дуч келаётгани айтилиб, холдинг раҳбари анчадан буён кўринмай қолганини ишчилар айтишаяпти. (“Қочиб кетган” дейишяпти). Менга маълум информацияга қараганда, ҳозирги кунда “Файз” холдингига кирувчи корхоналарнинг бир неча юз миллион АҚШ долларига тенг кредит қарздорлиги мавжуд.\nХусусан, Ўзбекистон Миллий Банки Сергели филиали ва “Ўзсаноатқурилишбанк” Тошкент вилояти бўлими уларнинг асосий кредиторларидир. Миллий Банк Сергели бўлимида ишлайдиган манбага кўра, холдингнинг асосий банк хисоб рақами уларда экан. Авваллари конвертация билан хеч муаммоси бўлмаган, катта-катта суммадаги маблағлари банк ҳисоб қолдиғида бўлган корхоналарнинг бугунги кунда фаолияти анча сусайиб кетганини айтди банк ходими. “Авваллари катта-катта суммаларни конвертация қиларди, хатто муаммо чиқса тўғридан-тўғри Миллий банк раисига телефон қиларди. Умуман фаолиятида муаммолар кузатилмас эди. Ҳозир билмадим нималар бўлаётганини”, деди Миллий Банк Сергели филиали ходими.\n“Файз” холдингининг “Ўзсаноатқурилишбанк” билан ҳам кредитларга доир муаммолари борлигини мазкур банкнинг кредит инпектори Озодликка тасдиқлади.\n“Катта суммадаги кредитлари бор, биз реструктуризация қилиб берганмиз. Ҳали муддати тугашига анча бор. Аммо кредитни тўлашларида жиддий муамолар мавжуд”, деди банк инспектори.\n“Файз” холдинг компанияси билан боғланишнинг иложи бўлмади. Компания сайтида ҳам ўрганаётганимиз воқеа ва компания муаммоларига ишора қилувчи маълумот мавжуд эмас.\nМаълумотларга қараганда, Мукаррам Азимова “Файз” холдинг компаниясини 1991 йилдан бери бошқариб келади. Азимова олий маълумот тўғрисидаги 3 диплом соҳиби. У филолог (инглиз филологияси), ҳуқуқшунос ва иқтисодчидир.\nУнинг бошқарувидаги компания Ўзбекистонда мебель ишлаб чиқаришга ихтисослашган энг йирик ширкат ҳисобланади.\nКомпания сайтига кўра, Алишер Навоий номидаги Миллий кутубхона янги иморати айнан “Файз” мебеллари билан жиҳозланган.\n“Ўзметроном”нинг ёзишича, Тошкентдаги Форумлар саройини ҳам шу компания жиҳозлаган.\nФорумлар саройи қурилишида собиқ Зеромакс ширкати асосий пудратчи бўлган, қурилиш ишларини Германия ширкати амалга оширган. Бу объект қурилишига давлатдан миллионлаб доллар маблағ ажратилган. Лекин Форумлар саройи топширилиши арафасида Зеромакс ширкати фаолияти тўхтатилгани боис немис ширкатидан 130 миллион евро миқдоридаги қарз узилмай қолган.


Коронавирус дунё мамлакатларни анъанавий Янги йил байрамларидан воз кечишга мажбур қилмоқда\nБразилия ҳукумати Рио-де-Жанейрода Янги йил арафасида шаҳар пляжларини ёпишга қарор қилди. Бу коронавирус тарқалишини олдини олиш ва Янги йилни нишонлаш учун оммавий тадбирларни камайтиришга қаратилган қадамлардан биридир.\n28 декабрь куни Рио шаҳар кенгаши 30 километрлик қирғоқ бўйида пляжларга кириш тўсиб қўйилишини эълон қилди. Илгари миллионлаб сайёҳлар Рио шаҳрининг Янги йил байрами тантаналари — Копакабана пляжида ўтказишар эди. Бу йил шунингдек мушакбозлик ҳам бекор қилинди.\nБразилия коронавирус пандемиясининг эпицентрларидан биридир. Жонс Хопкинс университети маълумотларига кўра, мамлакатда 7,5 миллиондан ортиқ коронавирус инфекцияси ва 191 мингдан ортиқ ўлим ҳолатлари қайд этилган.\nБошқа мамлакатларда пандемия сабабли Янги йилни нишонлаш чекланган. Австралиянинг Сидней шаҳрида яшовчиларни янги йил арафасида машҳур мушакбозликни уйларидан томоша қилишга ундашди.\nДунёнинг бошқа шаҳарларидаги, шу жумладан Ню-Ёркдаги Янги йил ташкилотчилари ўз шоуларини қисқартиришди ва жонли ўйин-кулгиларни трансляция қилишга ваъда беришди.\nРасмийлар Буюк Британияда аниқланган янги коронавирус штаммининг тарқалишидан хавотирда. Ўтган ҳафта юқумли касаллик ҳақидаги хабар ваҳима тўлқини қўзғатди ва Европада ҳамда бошқа жойларда чегаралар ёпилишига олиб келди.


Петербурглик йигит Путиннинг гапи ёзилган плакат учун жаримага тортилди\n21 май 2022, Тошкент вақти: 17:02\nДмитриев, афишада президент Владимир Путиннинг 2021 йил 9 майдаги Ғалаба парадида айтган иқтибосидан фойдаланилганини айтмоқда.\nСанкт-Петербургнинг Виборгский туман суди Артур Дмитриевни Россия армиясини обрўсизлантириш моддаси бўйича айбдор деб топиб, 30 минг рубль миқдорида жаримага тортди.\nДмитриев суд қарорини Facebook саҳифасида эълон қилди.\nСуд қарорида айтилишича, 7 апрель куни Дмитриев "Парнас" метро бекатига киравериш жойида: “Уруш шунчалик чидаб бўлмас синовлар, қайғу ва кўз ёшларини олиб келдики, уларни унутиб бўлмайди", деган ёзувли плакатни кўтариб турган.\nШу куннинг ўзида у ҳибсга олинган.\nҲибсга олингандан кейин Артур Дмитриев тунни полиция бўлимида ўтказган.\nСуд Дмитриев "Россия Қуролли Кучларининг махсус ҳарбий операцияда эмас, балки урушда иштирок этиши тўғрисида фикр билдирган ва шу билан Қуролли Кучларни Россия Федерациясидан ташқарида қўллаш вазифаларини бузиб кўрсатган ва обрўсиз қилган" деб ҳисобламоқда.\nДмитриев эса, афишада президент Владимир Путиннинг 2021 йил 9 майдаги Ғалаба парадида айтган иқтибосидан фойдаланилганини айтмоқда.\nКремль сайтидаги стенограммага кўра, Путин ўтган йилги парадда шундай деган: “Уруш шунчалик чидаб бўлмас синовлар, қайғу ва кўз ёшларини олиб келдики, уни унутиб бўлмайди. Яна агрессив режалар тузаётганларни кечириб ҳам, оқлаб ҳам бўлмайди".\n4 март куни Россия президенти Владимир Путин “Россия Қуролли Кучлари ва фуқаролари манфаатларини ҳимоя қилиш мақсадида улар ҳақида қасддан ёлғон маълумотни оммавий тарқатиш тўғрисида”ги қонунни имзолади.\nҚонунни бузганлик учун фуқаролар 5 миллион рублгача жарима ёки 10 йилгача қамоқ жазосига ҳукм қилинади.\nАгар сохта хабарларнинг тарқалиши жиддий оқибатларга олиб келган бўлса, унда қамоқ муддати 10 йилдан 15 йилгача бўлади.\nМаъмурий жавобгарлик тўғрисидаги кодексга ҳам ўзгартиришлар киритилди.\n"Россия армиясини обрўсизлантиришга қаратилган оммавий ҳаракатлар тўғрисида"ги янги модда (Маъмурий жавобгарлик тўғрисидаги кодексининг 20. 3. 3-моддаси) фуқароларга 100 000 рублгача, мансабдор шахсларга 300 000 рублгача ва ундан кўп миқдорда жарима солишни назарда тутади.\nЮридик шахслар учун жарима бир миллион рублгача бўлиши мумкин.\nМарт ойининг охирига келиб, Россияда рус армиясини "обрўсизлантириш" моддаси бўйича 220 дан ортиқ протокол тузилган.


China Open. Энди Маррей 13-ракеткани таслим этди / Olamsport.com\n11:24А Сериянинг 3 ўйини коронавирус сабаб бошқа кунга кўчирилди\t0 11:03Фьюри Уайлдерни «тахт»дан ағдарган баҳсдан ФОТОГАЛEРEЯ\t1 10:42Уайлдер ва Фьюри ўртасида узоқ кутилган жанг муддатидан олдин якунланди + ФОТО\t17 10:17Марсель. Циципас финалга йўл олди\t0 09:56Месси "гол+пас" тизимида 1000лик довонни забт этди\t0 09:35Беринчик ўз ватанида чемпионлик камарини ҳимоя қилди 0 09:14Симона Халеп Дубайни забт этди\t0 08:53Улуғбек Собиров Украинада кучли рақибга қарши рингга чиқди\t0 08:32АПЛ. Турнинг марказий учрашувида "Манчестер Сити" ғалаба қозонди\t0 08:03UFC. Зубайра Тухугов навбатдаги жангини ўтказди\t0 07:44“Амирсой” тоғ-чанғи курорти яна бир йирик мусобақага мезбонлик қилди\t0 07:23Оммавийлик. Тошкент туманида спорт тадбирлари ўтказилди ФОТОРЕПОРТАЖ\t0 07:02Ла Лига. "Реал" "Леванте" қаршисида ожиз қолди\t0 20:51"Ҳумо" Нефтекамскда плей-оффнинг илк ўйинини ўтказди 0 20:29Раҳмонов ва Рўзимов бронза учун гиламга чиқишди\t0\n02 окт 12:06\nChina Open. Энди Маррей 13-ракеткани таслим этди\nТеглар : ТеннисМаррейПекин\nATP рейтингида 503-поғонадан жой олган Энди Маррей Пекин турниридаги иштирокини ғалаба билан бошлади.\nБританиялик теннисчи биринчи давра учрашувида дунёнинг 13-ракеткаси италиялик Маттео Берреттинига қарши кортга чиқди. Маррей 2 соату 1 дақиқа давом этган баҳсда кучли рақибидан устун келди - 7/6(2), 7/6(7).\nЭнди баҳс давомида 8 та, Маттео эса 5 та эйс зарбасини амалга оширди. Бу теннисчиларнинг ўзаро илк учрашуви эди. Маррей энди China Open мусобақасининг иккинчи босқичида ватандоши Кэмерон Норрига қарши кортга чиқади.


Тошкент-Ўш автомобил йулида ҳалокатли ЙТҲ содир бўлди\n19 Yanvar 13:39 Ҳодисалар\nБухоро вилояти ИИБ ман ОШ ТАШКЕНТ\nНаманган вилояти ИИБ матбуот хизмати хабарига кўра, Тошкент-Ош йулида «МАN» юк машинаси билан ҳалокатли ЙТҲ содир бўлган.\n11-январ куни соат тахминан 21:30да “Тошкент-Ўш” йулининг 221-километрида, “Қўшминор” маҳалласи участкасида Тошкент шаҳри томон ҳаракатланаётган «МАN» юк машинаси бошқарувни йуқотиб, ўнгга бурилиб, йул четига қулаб тушган.\nАвтомобилда 51 ва 48 ёшли бухоролик фуқаролар бўлган. Ҳайдовчи тирик қолган, йуловчи олган тан жароҳатлари туфайли воқеа жойида вафот этган. Воқеа жойига етиб келган шифокорлар ҳайдовчини касалхонага ётқизишди.\nМазкур ҳолат юзасидан 12 январ куни Поп тумани ИИБ ҳузуридаги Тергов бўлими томонидан Ўзбекистон Республикаси Жиноят кодексининг 266-моддаси 2-қисми (“Транспорт воситалари ҳаракати ёки улардан фойдаланиш хавфсизлиги қоидаларини бузиш”) билан жиноят иши қўзғатилган.\nДаҳшатли бахтсиз ҳодиса: машина бетон тўсиққа урилди\nДХХ йирик наркотик курерлари қўлга олинганлиги тўғрисида хабар берди\nСурхондарё: автомобил ҳайдовчиси йул ҳаракати полицияси инспекторига қарши ноқонуний хатти -ҳаракатлар қилди\nБизнинг янгиликлар сайтимизда сиз Ўзбекистоннинг янги ва қизиқарли янгиликларини, Тошкент қандай яшаётганини ва мамлакатимизнинг бошқа шаҳарларида нималар содир бўлаётганини билиб оласиз. Журналистлар кундалик янгиликлар тўпламини тайёрлайдилар. Бизнинг порталимизда доимо, мамлакатдаги ва хориждаги воқеалар ҳақида, янги ва холис маълумотлар билан тўлдирилади. Бу ерда сиз бугун содир бўлган Ўзбекистон янгиликларини топасиз, шунингдек, олдинги воқеалар ҳақидаги маълумотларни кўришингиз ва сўнгги ҳафтадаги янгиликларни ўқишингиз мумкин. Тафсилар.\nҚотиллик учун 17 йил 6 ой берилди\nинфо – бу Ўзбекистон ҳукумати ва ҳокимиятига боғлиқ бўлмаган сайт. Бу ерда замонавий воқеаларнинг объектив нуқтаи назаридан кўринишини топишингиз мумкин. Журналистлар дунёдаги энг муҳим ва энг қизиқарли янгиликларни танлайдилар, шунинг учун бизнинг нашримизни ўқиш ҳар доим қизиқарли. Веб-сайтимизда эълон қилинадиган Ўзбекистон ва дунёнинг бугунги янгиликлари доимо фикрли аудитория талабини акс эттиради.Сайтда бир нечта сарлавҳа мавжуд: иқтисодиёт, сиёсат, воқеалар, таҳлиллар, дунё воқеалари ва бошқалар. Ҳар бир бўлим мавзусига кўра, ҳозирги пайтда сизни қизиқтирган янгиликларни топиш жуда осон. Тафсилар.инфо бўлимидан сиз дунёда нима содир бўлаётганини ва бугунги кунда Ўзбекистонда юз берган янгиликларни билиб оласиз.


Унда икки давлатнинг машинасозлик, автомобилсозлик, фармацевтика, нефть-газ, нефть-кимё саноати, электротехника, озиқ-овқат, таълим ва бошқа соҳаларга масъул вазирлик ҳамда идоралари, компания ва концернлари раҳбарлари иштирок этди. Бу мамлакатларимизнинг савдо-сармоявий, иқтисодий алоқаларини янада мустаҳкамлаш, аввалги йиғилишларда келишиб олинган ишларни жадал ривожлантиришга хизмат қилиши билан аҳамиятлидир.\nТадбирда сўзга чиққанлар таъкидлаганидек, Ўзбекистон Республикаси ва Америка Қўшма Штатлари ўртасидаги ҳамкорлик ҳукуматлараро ва идоралараро келишувларга асосланган. Унга кўра, бизнес юритиш учун қулай шарт-шароит яратиш, инвесторлар ҳуқуқларини таъминлаш, ҳаво қатнови тизимини янада такомиллаштириш, таълим ва тил ўрганиш соҳасини ривожлантириш борасида олиб борилаётган кенг кўламли ишлар ўз самарасини бераяпти. Айниқса, савдо-сармоявий алоқалар тобора ривожланиб бормоқда. Ўтган йил якунларига мувофиқ, ўзаро товар айланмаси 454 миллион АҚШ долларини -ташкил этгани бунинг яққол далилидир.\nДарҳақиқат, бугунги кунда мамлакатимизда АҚШ компаниялари иштирокида 164 та корхона фаолият юритмоқда. Шундан 42 таси эса тўлиқ хорижий сармоя иштирокида ташкил этилган хўжалик юритувчи субъект эканлиги эътиборга моликдир. Улар, асосан, автомобилсозлик, нефть-кимё, тўқимачилик, озиқ-овқат, қурилиш материаллари саноатига ихтисослаштирилган. Бундан ташқари, Ўзбекистонда мазкур давлатнинг 29 та компанияси ўз ваколатхонасини очган.\nАмерика — Ўзбекистон савдо палатаси раиси Кэролин Лэмм ўз чиқишида қайд этганидек, АҚШ Ўзбекистонни минтақадаги асосий шерикларидан бири, деб билади ва келгусида самарали ҳамкорликни янада кенгайтиришдан манфаатдор. Бунда Ўзбекистонда иқтисодиётни диверсификациялаш ва саноат тармоқларини модернизациялаш борасида амалга оширилаётган ислоҳотлар муҳим аҳамият касб этади.\nТадбир доирасида икки давлат ишбилармонларининг бизнес-форуми ҳам бўлиб ўтди.\nУнда АҚШнинг машинасозлик, автомобилсозлик, фармацевтика, нефть-газ, нефть-кимё саноати, электротехника, озиқ-овқат маҳсулотлари ишлаб чиқаришга ихтисослаштирилган “General Motors”, “Сameсo”, “Honeywell”, “General Electric”, “Case New Holland”, “Сatepillar”, “John Deere”, “Coca-Cola International” каби 30 дан ортиқ йирик компаниялари вакиллари қатнашди.\nФорумда икки мамлакат етакчи компаниялари ўртасидаги манфаатли алоқаларни ривожлантиришга қаратилган иқтисодий ҳамда инвестициявий йўналишлар ҳолати ва истиқболлари, ички ҳамда ташқи бозорларда харидоргир маҳсулотларни ишлаб чиқаришга қаратилган қўшма корхоналар ташкил қилиш масалалари муҳокама этилди. Шунингдек, юртимиз ва хориж компанияларининг тақдимотлари ташкил қилинди.\nЧет эллик ишбилармонларда юртимиздаги қулай бизнес ва инвестиция муҳити, айниқса, эркин иқтисодий зоналарда яратилган шарт-шароитлар катта қизиқиш уйғотди.\nБизнес-форум амалий таклифларга бой бўлди.\nАҚШ делегацияси турли вазирлик ва идораларда савдо-иқтисодий ҳамда сармоявий ҳамкорликни мустаҳкамлаш бўйича музокаралар ўтказди.\nМазкур рукндаги бошқа мақолалар: « Инқирознинг чораси\tҲудудларга инвестиция жалб қилиш — ижтимоий-иқтисодий тараққиётнинг муҳим омили »


Хитой ускунаси+Туркия хомашёси=Ургут маҳсулоти ёки қоғоздан амалга ўтган иш ўринлари ҳақида - zarnews.uz\nУшбу корхоналарда тикилиб, сотувга қўйилаётган эркаклар кўйлагини кўриб, бозору дўконлардаги сотувчиларнинг Хитой ёки бошқа давлатлардан келтирилган дея сотилаётган кўйлаклар асли Ургутда тикилса керагов, деган хаёлда қолдик. Сифат, ёрлиқ, дизайн ҳаммаси сизда шундай таассурот қолдиради.\nАслида Ургут туманига хотин-қизлар бандлиги, уларга яратилаётган иш ўринлари бўйича мақола тайёрлаш учун боргандим. Тўғрисини айтиш керак, бундан бирмунча муддат олдин бу масалада мақола ёзишда анча қийинчиликка дуч келардик. Шунча иш ўрни яратганмиз, деб айтилган корхонага борсак, 4-5 ишчини кўрар, "электр энергияси йўқлиги туфайли ишга чиқмаган, свет ёнганда чақирамиз", деган тадбиркорлар албатта, биринчи навбатда муаммоларига тўхталиб ўтарди. Бу сафар тумандаги бир нечта корхоналарга огоҳлантирмай бордик. Айтилганидан ҳам зиёд ишчилар ўз ўрнида, ўз иш кийимида, қизғин меҳнат жараёнида.\nБЕПУЛ ТУШЛИК, ТРАНСПОРТ ХИЗМАТИ\n"СамТуркТекстил" оилавий корхонаси иш бошлаганига эндигина икки ой бўлибди. 25 та тикув машинаси ва бошқа ускуналар Хитойдан келтирилган, 25 нафар хотин-қиз ва ёшлар иш билан таъминланган. Кунига 240, бир ойда эса беш мингта эркаклар кўйлаги ишлаб чиқаради. Нафақат маҳаллий бозор, балки қўшни республикаларга ҳам маҳсулот сотуви йўлга қўйилган. Икки ой ичида шундай қувват билан иш юритилишига кўпчилик тадбиркорлар ҳавас қилса ажабмас.\n- Эркаклар кўйлагини тикиш билан шуғулланувчи корхона очиш тўсатдан хаёлимизга келгани йўқ, - дейди корхона раҳбари Анвар Ғаффоров. - Ўн йиллардан бери айнан шу маҳсулот сотуви билан шуғулланиб, Хитой, Туркиядан эркаклар кўйлагини келтирардим. Қайси кўйлак қанча миқдорда сотилиши, яъни бозор маркетингидан хабарим бор эди. Кейинроқ Туркияда ишлаб чиқарилган кўйлаклар каби маҳсулот тикишни Хитой тадбиркорларига буюртма бериб, ушбу давлатдаги ишлаб чиқариш билан яқиндан танишдик.\nПухта ўйланган ҳисоб-китоблардан сўнг худди шундай кўйлакларни ўзимизда ишлаб чиқариш ҳаракатига тушдим. Бор сармоямни шу ишга тикдим. Хитойдан ускуналарни, Туркиядан хомашё келтириб, ишни йўлга қўйдик. Ишимиз хом бўлмасин, дея гарчи мутахассислар бўлса-да, Туркия ҳамда шу иш билан узоқ йиллардан бери шуғулланган наманганлик мутахассисларни чақириб, керакли тавсияларни олдик.\nЁш тадбиркорнинг рафиқаси Зулайҳо Ҳамдамова ҳамда 24 нафар хотин-қизларга ойлик маошдан ташқари йўл пули ҳамда бепул тушлик ташкил қилинган экан.\nИШЧИЛАР СОНИНИ КЎПАЙТИРИШ ФОЙДАЛИРОҚ БЎЛДИ\n"Ургут саноат сервис" корхонасида хотин-қизлар учун худди шундай шарт-шароитлар яратилганига гувоҳ бўлдик.\n- Ишлаётганимдан бери ўзимга ишончим ортган, атрофдагиларнинг ҳурматиниям сезаман, - дейди ушбу корхонага Жартепа маҳалласидан қатнайдиган Турсуной Раҳматова. - Коллежни тикувчилик йўналиши бўйича тугатганман. Аммо орада бир йил ишламадим. Бир куни газетада тикувчилик корхонасида иш борлиги ҳақидаги эълонни ўқиб, шу ерга келдим, қабул қилишди. Тўғри, туман марказидан сал олисда яшайман, аммо ходимлар учун транспорт ташкил қилинган.\n- Корхонамизни 2017 йил 4 нафар ишчи билан ташкил қилгандик, - дейди Мажидхон Исломов. - Ҳозир уларнинг сони 25 нафарга етди. Шу йилнинг ўзида 11 нафар хотин-қизни ишга олдик. Солиқ ставкаларининг камайтирилгани иш ўрнини яширмасдан, қонуний ташкил этишимизга сабаб бўлди. Энди уларнинг сонини камайтириб кўрсатишдан кўра ошириш биз учун фойдалироқ. Айниқса, электр энергияси билан боғлиқ муаммоларнинг барҳам топгани тадбиркорлар ўз ишини тўла қувват билан юритишида муҳим омил бўлди.\nШу корхонада икки йилдан бери ишлаётган Гулнора Ҳамдамова иш бошлагандан бери соғлиги анча яхшиланганини айтса, эндигина иш бошлаган опа билан суҳбатлашганимизда турмуши бўлмагач, анча қийналганини, фарзандлари улғайиб қолаётгани, ишга жойлашгани унинг ҳаётида ўзгариш ясашидан умидвор эканини айтди.\nАйтиш керакки, ушбу корхоналарда ишлаётган хотин-қизларнинг аксарияти ижтимоий ҳимояга муҳтож, иш улар учун нафақат моддий, балки руҳий, маиший қийинчиликларини енгиб ўтишига ёрдам берувчи маскан эканлигини билдик.\nСАНОАТ УСУЛИДАГИ ТЎНЛАР\nТабиийки, улар қўлда тикилган тўнларга тенг келмас, аммо ихчамлиги, тикилиши улардан катта фарқ қилмайди, нархи эса ҳамёнбоплиги билан ажралиб турар экан. Умуман, тўнни саноат усулида ишлаб чиқаришни фақат ургутликлар уддалаган бўлса ажабмас.\n- Бу ғояни анча йиллардан бери ўйлаганмиз, - дейди "Ургут Ҳаракат" МЧЖ раҳбари Садриддин Асроров. - Хитойдан савдо учун турли маҳсулотлар келтирардик. Пальтобоп, тайёр қавилган матоларни кўргач, шу усулда тўн тикишни йўлга қўйсак-чи, деб ўйладик. Ургут тўндўзлари, тўнлари билан машҳур бўлгани учун ушбу либосларнинг бозорда савдоси чаққонлигидан хабаримиз бор. Барчасини ўйлаб, Хитойдан шундай ускуналарни келтиришга жазм этдик. Жой масаласида муаммо йўқ эди, ускуналарни дарҳол жойлаштириб, 2014 йилда ишимизни бошлаб юбордик. 4 та ишчи билан иш бошлаган корхонада ҳозирда 32 нафар ходим меҳнат қилади, уларнинг 28 нафари хотин-қизлар.\nДарвоқе, ушбу корхонада ҳам ходимларга бепул тушлик берилиб, транспорт харажатлари тўланар экан. Бир ойда беш мингга яқин тўн юртимиз ва Тожикистон бозорларига чиқарилади. Тадбирлиликни кўрингки, тўн ичига солинадиган ватин ҳам шу ҳудуддаги корхонада, мато қолдиқларидан тайёрланар экан. Тўнга кетадиган хомашёнинг 15 фоизигина хориждан, яъни Хитойдан келтирилади.\n- Шу ерда амалиётимни ўтаб, кўп нарсани ўргандим, - дейди Ургут қурилиш ва миллий ҳунармандчилик касб-ҳунар коллежида таҳсил оладиган Ўғилой Эсанова. - Корхонада амалиётим давомида нафақат тикиш сирлари, балки ишни ташкил қилишни ҳам ўзлаштираяпман. Келаси йили ўқишни тугатгач, ўзим ҳам тикув цехи ташкил қилиш ниятим бор.\nТадбиркорлар билан суҳбатлашарканмиз, улар "Ўзбекистонда ишлаб чиқарилган" белгиси бугун харидорларни чўчитмаётганлигини айтишса-да, ўзлари уни ёрлиқда ёзишга эътиборсизлик қилаётганини кузатдик. 16 ёшидан бери тадбиркорлик қилаётган баъзи корхона эгалари эса вақтида ўқишга эътибор бермагани, хусусан, тил ўрганмаганидан афсусланаётганини билдиришди. "Агар тил билганимизда ҳозир ишимиз кўламини бундан 2-3 баравар кўпайтирардик", дея тан олди 30 ёшли тадбиркор.\nМуаммоларини таҳлил қила оладиган, ютуғи омилини машҳур Ургут бозорида деб биладиган бу тадбиркорлар ҳақ албатта. Харидорнинг талаби, маркетингни яхши ўзлаштирган тадбиркоргина фаолиятида муваффақият қозонади. Бундай корхона эгаси яратган иш ўрни ҳам қоғозда эмас, амалда бўлади.\nТеглар: Саноат Ургут\nУргутдаги эгаси йўқ канализация ёки ариқда оқаётган қўланса оқова\nЛоқайд шифокор озодликдан маҳрум этилди, ургутлик аёл бошқа фарзанд кўролмайдиган бўлди\nУргут тумани мутасаддиларига саволларингиз борми?\nУргутда Biomed клиникаси фаолиятини бошлади\nҲайитга муносиб совға


Ҳоким ўринбосарларига шахсий жавобгарлик юкланади | NORMA.UZ\nПрезидентнинг 24.08.2021 йилдаги «Маҳаллий ижроия ҳокимияти органлари раҳбарлари ўринбосарларининг уларга юкланган вазифаларни бажаришда шахсий масъулиятини кучайтириш бўйича қўшимча чора-тадбирлар тўғрисида»ги ПҚ-5230-сон қарори қабул қилинди.\nПрезидентнинг 10.02.2021 йилдаги ПФ-6166-сон Фармонига мувофиқ қонунчилик ҳужжатлари ва топшириқларнинг ўз вақтида ва сифатли ижросини таъминлашда ижро интизомини мустаҳкамлаш бўйича ягона ва узлуксиз «технологик занжир»нинг янгича таъсирчан тизими жорий этилди.\nМаҳаллий ҳокимликлар раҳбарлари ўринбосарлари ўзлари масъул бўлган йўналишлар бўйича туман ва шаҳарларнинг ижтимоий-иқтисодий ривожланиш даражасини баҳолашнинг рейтинг кўрсаткичлари натижалари учун шахсан жавобгар эканликлари белгиланди.\nҚорақалпоғистон Республикаси Вазирлар Кенгаши Раиси, вилоятлар ва Тошкент шаҳар ҳокимликларининг ўринбосарлари фаолиятини баҳолаш тартиби тўғрисидаги низом тасдиқланди.\nБелгиланишича, маҳаллий ҳокимликлар раҳбарлари ўринбосарларининг фаолияти ҳар чорак якуни бўйича маҳаллий вакиллик ҳокимияти органлари йиғилишларида танқидий муҳокама қилинади ҳамда баҳоланади. Бунда маҳаллий ҳокимликлар раҳбарлари ўринбосарлари томонидан самарадорлик кўрсаткичлари ижроси 70%дан кам таъминланганда «қониқарсиз», 71%дан 90%гача – «қониқарли», 91%дан 99%гача – «яхши», 100% ва ундан юқори бўлганда – «аъло» деб баҳоланади.\nМазкур баҳолаш тизими 2021 йил якунига қадар эксперимент тариқасида амалга оширилади.\nВазирлар Маҳкамасига манфаатдор вазирлик ва идоралар билан биргаликда ўтказилган эксперимент якунларига кўра 2022 йил 1 февралга қадар баҳолаш тизимини такомиллаштириш, муаммоларни бартараф этиш бўйича таклифлар киритиш топширилди.\n2021 йил 1 ноябрга қадар маҳаллий ҳокимликлар раҳбарлари фаолиятини баҳолаш натижалари ва динамикаси ҳақидаги маълумотларнинг реал вақт режимида идоралараро электрон алмашинувини таъминлайдиган электрон ахборот тизими ишлаб чиқилиб, амалиётга жорий этилади.\nҲужжат Қонун ҳужжатлари маълумотлари миллий базасида эълон қилинган ва 24.08.2021 йилдан кучга кирди.